title: Miekka kivessä

text: Jouluaattona, Kay on lyöty ritariksi, mutta Hugo sairastuu, jolloin Ector nimittää Arthurin jälleen Kayn aseenkantajaksi. Merlin ei ole kuitenkaan mielissään tästä ja lähettää itsensä tulevaisuuden Bermudaan. Turnajaispäivänä Arthur tulee jättäneeksi Kayn miekan majataloon, joka oli suljettu turnajaisten ajaksi. Sitten he löytävät Miekan kivessä ja Arthur vetää sen irti. Vietyään miekan Kaylle, Ector tunnistaa sen ja turnajaiset keskeytetään. Ector iskee miekan takaisin alasimeen ja vaatii Arthuria todistamaan, että veti sen irti. Kay ja muut ritarit kuitenkin yrittävät itse vetää sen, uskoen kenen tahansa voivan nyt vetää sen. Pellinore ja toinen ritari, Sir Bart, kuitenkin käskevät antaa Arthurille mahdollisuuden. Arthur vetää miekan irti, osoittaen itsensä oikeaksi kuninkaaksi ja ansaiten sekä Ectorin että Kayn kunnioituksen.


title: Miekka kivessä

text: Kruunajaistensa jälkeen, Arthur ei usko sopivansa hallitsijaksi, mutta ei pääse pakoon linnasta sitä ympäröivän väen vuoksi. Kun Arthur huutaa Merlinin nimeä, Merlin palaa tulevaisuudesta ja on tyytyväinen saadessaan tietää Arthurista tulleen kuningas. Merlin kertoo kuinka Arthur tulee aikanaan johtamaan pyöreän pöydän ritareita ja kuinka kuuluisa hänestä tulevaisuudessa tulee.


title: Kansainvälinen autoton päivä

text: Kansainvälinen autoton päivä on 22. syyskuuta vietettävä kansainvälinen vuosipäivä. Päivä syntyi Euroopassa 1990-luvulla järjestetyistä tempauksista, joissa kiinnitettiin huomiota kasvavan liikenteen aiheuttamiin ongelmiin ja joukkoliikenteen kehittämiseen. Koko Euroopan kattavaa teemapäivää vietettiin ensimmäisen kerran 22. syyskuuta 2001, ja tapahtuma levisi myös Euroopan ulkopuolelle.


title: Kansainvälinen autoton päivä

text: Autottomana päivänä on usein suljettu kaupungeissa tilapäisesti katuja. Vuonna 2008 Helsingissä Esplanadin puiston ympärillä suljettiin katuja siten, että vain tonteille ajo oli sallittu.


title: Kansainvälinen autoton päivä

text: Myös Suomessa vietetään autotonta päivää. Kuitenkin vuodesta 2012 alkaen päivää on kutsuttu "auton vapaapäiväksi".


title: June Gable

text: June Gable (s. 5. kesäkuuta 1945 New York City, New York) on yhdysvaltalainen näyttelijä, joka on näytellyt niin teatterissa, televisiossa että elokuvissa.


title: June Gable

text: Hän on opiskellut näyttelemistä Carnegie Mellon -yliopistossa Pittsburghissa, Pennsylvaniassa. Hän aloitti uransa 1960-luvun lopulla teatterinäyttelijänä Broadwaylla. Hän oli ehdokkaana vuoden 1974 Tony Award -palkinnon saajaksi näytelmästä "Candide" (1974–1976) kategoriassa paras naissivuosa musikaalissa, mutta ei voittanut.


title: June Gable

text: Gable tunnetaan parhaiten roolistaan Estelle Leonardina komediasarjassa "Frendit" (1994–2004). Hän esiintyi myös sairaanhoitajana samassa sarjassa ensimmäisen tuotantokauden jaksossa "Syntymä". Gable näytteli 11 "Frendien" jaksossa. Hän on tehnyt vierailuja myös sarjoihin "Hulluna sinuun" vuonna 1994, "Miami Vice" vuonna 1990 ja "Dream On" vuosina 1990–1996.


title: Kerttu Nuorteva

text: Kerttu Nuorteva (10. marraskuuta 1912 Astoria, Oregon, Yhdysvallat – 29. elokuuta 1963 Karaganda, Kazakstan, Neuvostoliitto) oli Karjalan autonomisen sosialistisen neuvostotasavallan suomalaissyntyisen toimeenpanevan komitean puheenjohtajan Santeri Nuortevan tytär, joka lähetettiin desanttina Suomeen vuonna 1942, vangittiin ja palautettiin rauhanteon yhteydessä Neuvostoliittoon.


title: Kerttu Nuorteva

text: Nuorteva syntyi Astoriassa, Oregonissa Yhdysvalloissa, missä hänen isänsä oli toiminut sanomalehtimiehenä ja joutunut karkotetuksi vuonna 1920. Neuvostoliitossa Santeri Nuorteva nautti Leninin suosiota ja yleni lopulta Itä-Karjalan johtoon. Kerttu Nuortevan äiti oli Sanni Tuomisto, joka oli painija, poliisimestari ja näyttelijä Iivari Tuomiston sisko.


title: Kerttu Nuorteva

text:
Nuorteva kasvoi ja kävi koulua Petroskoissa ja opiskeli myöhemmin yliopistossa Leningradissa. Hän oli naimisissa ensin suomalaissyntyisen punaupseerin Jalmari Ahon ja sittemmin toimittaja Leo Varšavskin kanssa. Nuortevalla ja Varšavskilla oli yksi poika, vuonna 1931 syntynyt Reima.
Vuonna 1937 NKVD pidätti Nuortevan, ja häntä syytettiin maanpetoksesta. Seurasi kaksi vuotta tutkintavankeutta ja kolmen vuoden pakkotyötuomio. Jatkosodan aikana joulukuussa 1941 NKVD ehdotti hänelle mahdollisuutta tiedustelijakoulutukseen Suomeen lähettämistä varten. Nuortevan molemmat veljet Matti ja Pentti oli lähetetty tiedustelutehtäviin suomalaismiehityksessä olleeseen Petroskoihin, missä suomalaiset olivat saaneet heidät kiinni ja teloittaneet. Myös Kerttu Nuorteva suostui koulutukseen.


title: Kerttu Nuorteva

text: Lähtö desantiksi tapahtui kevättalvella 1942. Nuorteva hyppäsi laskuvarjolla Vihtiin 30. maaliskuuta 1942. Tehtävänään hänellä oli kerätä tietoa Suomessa olevista saksalaisista joukoista ja poliittisista mielialoista Suomessa. Lisätehtävänä oli yrittää ottaa yhteyttä Väinö Tanneriin. Hänellä oli varusteenaan radiolähetin, ja kahdeksasta yhdyshenkilöstä Suomessa yksi oli Hella Wuolijoki, peitenimeltään "Runoilija".


title: Kerttu Nuorteva

text: Nuortevan hyppy epäonnistui: hänet pudotettiin sata kilometriä maalialueesta länteen. Lisäksi hän takertui varjoineen kuusenlatvaan ja loukkasi jalkansa irrottautuessaan valjaista. Hypyssä paikalle levinneistä varusteistaan hän löysi pimeässä ainoastaan radiolaukun. Nuorteva murtautui paikan lähellä olleeseen liiteriin, jossa nautti mukanaan olleet suklaat ja keksit; niiden selvästi venäjänkielisin tekstein merkityt pakkaukset jäivät lojumaan paikalle, samoin loppuun käytetty huulipuikko, joka kertoi että paikalla olisi käynyt nimenomaan nainen. Liiterin katonrajasta löytyi lisäksi sinne tungettu venäjänkielisin merkinnöin varustettu Etelä-Suomen kartta.


title: Kerttu Nuorteva

text: Kauniiksi ja hienosti pukeutuneeksi kuvattu nainen sai Vihdin Herrakunnan kylältä nuorelta pojalta kyydin Vihdin keskustaan. Hänet oli havaittu jo aikaisemmin ja epäilty Neuvostoliitosta tulleeksi desantiksi. Hyppypaikka jäljitettiin, mutta kyytimies antoi etsijöille tahallaan väärät tuntomerkit.


title: Kerttu Nuorteva

text: Nuortevan peiteroolina oli työskennellä kosmetologiharjoittelijana kauneussalonki Beautyssa Helsingin Aleksanterinkadulla. Hänen asuntonsa sijaitsi Ullanlinnassa Vuorimiehenkatu 19:ssä. Nuorteva paljastui, kun hänen pesulaan säilömänsä radiolähetin löydettiin. Nuorteva otettiin kiinni hänen tullessaan hakemaan radiota 7. syyskuuta 1942.


title: Kerttu Nuorteva

text: Valpon ja Päämajan valvontatoimiston hoitamissa kuulusteluissa Nuorteva vaikeni useita kuukausia. Hän kertoi tarinansa vasta, kun Valpon Turun toimiston päällikkö Paavo Kastari toi hänen keskustelukumppanikseen suomalaisen kommunistin, Kertun isän vanhan ystävän, Arvo ”Poika” Tuomisen, joka oli ryhtynyt avustamaan poliisia. Tuominen onnistui vakuuttamaan Nuortevan siitä, että stalinismi oli pettänyt ja tuhonnut kommunismin aatteen. Nuortevan maailmankuva romahti, ja henkisesti murtuneena hän teki täyden tunnustuksen. Väliin Nuorteva oli kaksi kuukautta hoidossa mielenterveydellisten ongelmien vuoksi.


title: Kerttu Nuorteva

text: Nuortevan tiedot johtivat 11 henkilön pidättämiseen, joukossa Hella Wuolijoki. Nuortevaa avustanut Heikki Teerikangas sai kuolemantuomion, Wuolijoki elinkautisen kuritushuonetuomion ja muut eripituisia vankeusrangaistuksia. Nuorteva tuomittiin kenttäoikeudessa kuolemaan, ja sotaylioikeus vahvisti tuomion. Nuortevan sukulaiset, erityisesti hänen isänsä serkku professori Paul Nyberg, saivat kuitenkin lykättyä kuolemantuomion täytäntöönpanoa.


title: Kerttu Nuorteva

text:
Vankilassa Valpo järjesti kirjailija Yrjö Kivimiehen keskustelemaan Nuortevan kanssa. Kuunneltuaan Nuortevan tarinan Kivimies kirjoitti salanimellä "Irja Niemi" Nuortevasta kertovan elämäkerran, jonka Oy Suomen Kirja julkaisi vuonna 1944 nimellä "Neuvostokasvatti". Nimiä ja tapahtumia oli hivenen muutettu. Viimeistä lukua, joka kertoi päähenkilön yhä olevan uskollinen neuvostokansalainen, ei julkaistu. Kirjasta tuli bestseller, mutta sen valmiiksi painettu toinen painos makuloitiin rauhan tultua.
Vuonna 1944 Nuorteva oli toisen kerran hoidossa mielenterveysongelmien vuoksi. Nuorteva teki vankeusaikanaan itselleen nuken, jonka hiuksiksi hän käytti omia hiuksiaan. Nukke on tätä nykyä näytteillä Joroisten Maanpuolustusmuseossa. Nuortevalle tarjottiin syksyllä 1944 mahdollisuutta siirtyä Suomesta jonnekin länteen. Hän päätti kuitenkin olla lähtemättä, ja lokakuussa 1944 hänet palautettiin Neuvostoliittoon, missä hänet tuomittiin kymmeneksi vuodeksi vankileirille. Rangaistuksensa kärsittyään hän opiskeli rakennusinsinööriksi ja työskenteli muun muassa vesivoimalaitosten parissa. Nuorteva kuoli aivokalvontulehdukseen 29. elokuuta 1963 Karagandan kaupungissa Neuvosto-Kazakstanissa. Nuortevan ainoa poika Reima Varšavski oli myös asettunut sodan jälkeen Kazakstaniin. Hän kuoli itsenäistyneessä Kazakstanissa vuonna 1996.


title: Kerttu Nuorteva

text: Kerttu Nuorteva rehabilitoitiin virallisesti Venäjällä vuonna 1997.


title: Kerttu Nuorteva

text: Jörn Donner on ohjannut Nuortevasta elokuvan "Kuulustelu" (2009).


title: Sonic X

text: Sonic X on japanilainen animaatio, joka perustuu Sonic the Hedgehog -pelisarjaan. Sarjan tuotti TMS Entertainment yhdessä Segan kanssa ja sitä esitettiin Japanissa vuosien 2003–2004 aikana yhteensä 78 jaksoa. Myöhemmin vuonna 2003 4Kids Entertainment lisensoi sarjan Yhdysvaltoihin ja teki yhteistyötä mangoja englanniksi julkaisevan VIZ-yhtiön kanssa. Myöhemmin heidän lisensoimaansa sarjaa esitettiin Euroopassa, Australiassa, Israelissa, Thaimaassa ja Brasiliassa. Sonic X ilmestyi myös sarjakuvana.


title: Sonic X

text: Sonic, Tails, Knuckles, Amy, Cream ja Cheese joutuvat omasta maailmastaan kaikkien Kaaos Smaragdien synnyttämän Chaos Controlin kautta ihmisten maailmaan. Kun Sonic nähdään Maassa, hänen peräänsä lähetetään poliiseja, joista vain yksi kykenee seuraamaan häntä, Sam Speed. Lopulta Sonic kiihdyttää itsensä yli äänennopeuden ja pakenee. Kun tie loppuu yllättäen kesken, hän lentää hetken kaupungin yllä ja putoaa lopulta Thorndykejen perheen talon uima-altaaseen. Christopher herää uima-altaasta tuleviin ääniin ja pelastaa Sonicin hukkumiselta ja heistä tulee ystävät. Tails, Knuckles, Amy, Cream ja Cheese tulevat myöhemmin mukaan kuvioihin, ja he yrittävät yhdessä löytää kaikki kaaos smaragdit, jotta pääsisivät takaisin omaan maailmaansa. Myös tri. Eggman joutui robotteineen mukaan ihmisten maailmaan ja itsekäs tohtori yrittää saada myös käsiinsä kaaos smaragdit ennen sankareita. Jos he eivät onnistu he jäävät ihmisten maailmaan.


title: Sonic X

text: Mukana on myös monia muita hahmoja. Big the Cat, sammakko-ystävänsä Froggy ja Team Chaotix on myös mukana. Team Chaotixin johtaja Vector the Crocodile on ihastunut Cream the Rabbitin äitiin Vanillaan.


title: Air Moldova

text: Air Moldova on moldovalainen lentoyhtiö, jonka kotikenttä on Chișinăun kansainvälinen lentoasema.


title: Air Moldova

text: Air Moldova perustettiin vuonna 1993 paikallisen Aeroflotin laivuen tilalle. Yhtiö on kokonaan valtion omistama. Heinäkuussa 2015:


title: Red Dead Revolver

text: Red Dead Revolver on Rockstar San Diegon kehittämä ja Rockstar Gamesin julkaisema villiin länteen sijoittuva kolmannen persoonan toimintaseikkailupeli. Peli julkaistiin Pohjois-Amerikassa toukokuussa ja Euroopassa heinäkuussa 2004 PlayStation 2:lle ja Xboxille.


title: Red Dead Revolver

text: Vuonna 2010 pelille julkaistiin "henkinen seuraaja" "Red Dead Redemption".


title: Red Dead Revolver

text: Tarina alkaa 1880-luvulla. Köyhän perheen isä tulee kullankaivureissusta ja ilmoittaa löytävänsä kaverinsa kanssa kultasuonen. Perheen ongelmat ovat ohitse. Iloisen jälleennäkemisen keskeyttää rosvojoukkion saapuminen. Isä ja poika taistelevat urheasti, mutta vain poika selviytyy. Rosvot aikovat tappaa pojan, mutta poika nappaa isänsä revolverin ja ampuu rosvojen johtajalta käden irti. Revolverin kahvassa on rautainen skorpionimerkki, ja tulessa ollut ase tatuoi skorpionin pojan käteen. Hässäkän aikana poika pääsee piiloon korkeaan heinikkoon. Vuosien kuluessa pojasta kasvaa karski palkkionmetsästäjä, joka haluaa kostaa perheensä puolesta. Sen tehdäkseen hän joutuu tappamaan paljon villin lännen halutuimpia rosvoja.


title: Vicente

text: Vicente Rodríguez Guillén eli Vicente (s. 16. heinäkuuta 1981 Valencia, Valencian maakunta, Espanja) on espanjalainen jalkapalloilija, pelipaikaltaan vasen laitalinkki. Hän edustaa Englannin mestaruussarjassa pelaavaa Brighton & Hove Albionia.


title: Vicente

text: Vicente aloitti ammattilaisuransa Valencian paikallisvastustajan, tuolloin Segunda Divisiónissa pelanneen Levanten paidassa kaudella 1997–1998. Kesällä 2000 hän siirtyi Valenciaan.


title: Vicente

text: Ensimmäisellä Primera División -kaudellaan Vicente teki 33 ottelussa viisi maalia. Hän pelasi myös 13 Mestarien liigan ottelussa, mutta tappiollisessa loppuottelussa Bayern Müncheniä vastaan hänet jätettiin vaihtopenkille. Kaudella 2001–2002 Valencian valmentajaksi saapui Rafael Benítez ja Vicente syrjäytti samalla paikalla pelanneen Kily Gonzálezin lopullisesti. Hän oli Valencian runkopelaajia joukkueen voittaessa Primera Divisiónin mestaruuden kausilla 2001–2002 ja 2003–2004. Jälkimmäisellä kaudella joukkue voitti myös UEFA Cupin, jonka loppuottelussa Marseillea vastaan Vicente teki voittomaalin rangaistuspotkulla. Sittemmin hänen uraansa ovat varjostaneet loukkaantumiset. Kaudeksi 2011–2012 hän siirtyi Englannin mestaruussarjassa pelaavaan Brighton & Hove Albioniin.


title: Vicente

text: Espanjan maajoukkueessa Vicente pelasi ensimmäisen kerran vuonna 2001. Hän oli mukana vuoden 2004 EM-kilpailuissa, jossa hän pelasi joukkueensa kaikki kolme ottelua.


title: Madhhab

text: Maḏhab eli madhhab (, "maḏāhib") on islamilaisen lain ("fiqh") koulukunta. Ensimmäisten 150 vuoden aikana oli monia koulukuntia, joista monien väitettään olleen sahabojen eli profeetan seuralaisten perustamia. Damaskuksesta tunnettu koulu (useasti kutsuttu), Kufa, Basra ja Medina kuuluivat Maliki madhabille, kun Irakin koulut kuuluivat Hanafi madhabille. Shafii, Hanbali Zahiri ja Jahiri koulut perustettiin myöhemmin.


title: Madhhab

text: Neljää sunni-islamin lakikoulukuntaa ei pidetä eri lahkoina taikka ryhminä, niiden oppineiden välillä on suuri harmonia koko islamilaisen historian aikana.


title: Rene Haavisto

text: Rene Joose Tapani Haavisto (s. 6. lokakuuta 1986 Huittinen) on suomalainen laulaja. Hänet tunnetaan parhaiten "Popstars 2" -kilpailusta tunnetuksi tulleen Indx-yhtyeen jäsenenä. Haavisto asuu nykyisin Helsingissä.


title: Rene Haavisto

text: Rene on laulanut kuusivuotiaasta asti ja soittanut pianoa sekä kitaraa. Tenavatähti-kilpailussa Haavisto esiintyi 1995. Hän pääsi siinä finaaliin saakka ja esitti suorassa lähetyksessä kappaleet "Tuuliviiri" sekä "Varrella virran". Vuotta myöhemmin hän osallistui lasten laulukilpailu Karuselliin ja pääsi jälleen finaaliin. Lisäksi Rene voitti Karusellin yleisöäänestyksen kappaleillaan "Pieni ystäväin" ja "Villi varsa". Vuonna 1997 häneltä ilmestyi oma levy, joka kantoi nimeä Elämän värit.


title: Rene Haavisto

text: Vuonna 2004 ollessaan jo lähes täysi-ikäinen Haavisto osallistui Popstars 2 -kilpailuun. Kyseisessä tv-ohjelmassa etsittiin ja kasattiin satojen hakijoiden joukosta tyttö- ja poikabändejä. Hän tuli valituksi kolmihenkiseen poikabändiin, joka myöhemmin sai nimekseen Indx. Kaksi muuta bändin poikaa olivat Jackson Shuudifonya ja Ari Puro. Vaikka bändi voittikin kymmenen prosentin erolla viimeisessä Popstars 2:n finaalilähetyksessä tytöistä muodostetun Jane-yhtyeen, jäi Indxin levynmyynti kuitenkin selvästi huonommalle tasolle kuin Janen. Levyä myytiin silti platinalevyyn oikeuttava määrä Suomessa eli 30 000 kappaletta. Yhtyeen esiintymiset jäivät ennakkokaavailuista poiketen vain muutamaan kertaan, ja se hajosi elokuussa 2005. Syksyllä 2005 Rene aloitti opinnot Ikaalisten artistikoulutuksessa.


title: Rene Haavisto

text: 2011 Haavisto perusti sivuston Ryan Wyatt | Weekly Rewind, jossa hän viikoittain julkaisee uuden kappaleen.


title: Fonal Records

text: Fonal Records on tamperelainen levy-yhtiö.


title: Fonal Records

text: Fonal Recordsin perusti Sami Sänpäkkilä vuonna 1995 alun perin omien projektiensa julkaisukanavaksi. Fonal eroaa suuremmista levy-yhtiöistä muun muassa siten, ettei sillä ole lainkaan levytyssopimuksia, tulostavoitteita tai julkaisuaikatauluja.


title: Fonal Records

text: Sänpäkkilän arvion mukaan yli puolet Fonalin levyistä myydään ulkomaille.


title: Lapinjärven rautatieasema (Ruotsi)

text: Lapinjärven rautatieasema (, ) oli rautatieliikennepaikka rataosan nyttemmin lakkautetulla osuudella Morajärvi–Haaparanta. Asema sijaitsee Lapinjärven kylässä Haaparannan kaupungissa Norrbottenin läänissä. Sen etäisyys Tukholman keskusrautatieasemalta on 1 264 ratakilometriä. Viimeiset ajat Lapinjärven asema toimi linjapaikkana: siellä oli satunnaisesti tavaraliikennettä, mutta sivuraiteita ei käytetty junien kohtaamisiin. Rataosuus Morajärveltä Karungin kautta Haaparantaan ja siten myös Lapinjärven asema lakkautettiin 8. joulukuuta 2012 uuden Kainuu–Haaparanta-radan valmistuttua. Asemarakennus on yksityisomistuksessa ja sitä kunnostetaan.


title: Aviapolis

text: Aviapolis on Vantaan kaupungin keskiosiin liitetty, lentoaseman läheistä aluetta tai paikkaa merkitsevä käsite. Se voi tarkoittaa yhtä Vantaan seitsemästä suuralueesta (Aviapoliksen suuralue) tai edellistä laajempaa, Helsinki-Vantaan lentoaseman lähistön yritys- ja logistiikkapalvelujen toiminta-aluetta yleensä, tai alueelle valmistunutta Kehäradan rautatieasemaa.


title: Aviapolis

text: Toisen, yhä näkyvämmän käyttötarkoituksen mukaan Aviapolis on Vantaan kaupungin keskiosien nimitys tai brändi erityisesti yritystoiminnan, logistiikan ja kaupan toimijoiden kokoamiseksi kaupunkiin. Rakennuskanta ja yritystoiminta ja näiden mukana työpaikkojen määrä on kasvanut merkittävästi muun muassa Veromiehen, Viinikalan, Pakkalan ja Tammiston kaupunginosissa. Aviapolis on liikenteen solmupiste Helsinki-Vantaan lentoaseman ja Kehä III:n välittömässä läheisyydessä, ja sinne on keskittynyt myös kansainvälisen kaupan toimijoita. Yritystoiminta-aluetta markkinoidaan ja merkitään Aviapolis-brändillä jonkin verran varsinaista Aviapolisin suuraluetta laajemmin. Pinta-alaksi mainitaan tässä yhteydessä 42 neliökilometriä. Esimerkiksi Tuusulanväylän itäpuolella, Koivuhakaan kuuluvilla yritysalueilla näkee Aviapolis-brändikylttejä.


title: Aviapolis

text: Aviapoliksen rautatieaseman eteläpuolelle on suunnitteilla viihde- ja media-alan monitoimikeskus Aviapolis Studios, jolla on alkuvaiheessa 20 000 m² rakennusoikeutta. Rakennustöiden on määrä alkaa keväällä 2017 ja viihdekeskus avattaisiin 2018.


title: Aviapolis

text: Kehäradalle avattiin Aviapoliksen rautatieasema 1. heinäkuuta 2015. Aseman lähistölle rakennetaan merkittävä määrä uusia asunto- ja toimitiloja.


title: Vakionopeudensäädin

text: Vakionopeudensäädin (tai vakionopeussäädin) on ajoneuvon varuste, joka automaattisesti ylläpitää kuljettajan säätämää ajonopeutta. Perinteistä vakionopeudensäädintä käytetään siten, että kuljettaja kiihdyttää ajoneuvon haluttuun nopeuteen ja aktivoi sitten vakionopeudensäätimen. Tämän jälkeen automatiikka pyrkii pitämään ajoneuvon nopeuden tasaisena ohjaamalla polttoaineen syöttöä moottorille. Kuljettajan painaessa jarrua tai kytkintä vakionopeudensäädin kytkeytyy pois päältä. Kiihdyttäminen ja hidastaminen on yleensä mahdollista omilla painikkeillaan.


title: Vakionopeudensäädin

text: Uudemmissa autoissa (mm. Renault, Citroën) on yleistynyt täysin digitaalisesti ohjattava vakionopeudensäädin, johon on yhdistetty myös nopeudenrajoitin. Tällöin vakionopeudensäädintilassa kuljettaja valitsee +- ja −-näppäimillä halutun ajonopeuden. Nopeudenrajoitintilassa kuljettaja valitsee suurimman nopeuden, jota hän ei vahingossa halua ylittää. Tarvittaessa painamalla kaasun pohjaan tai painamalla ”0”-näppäintä rajoittimen saa pois päältä. Muuten nopeudenrajoitin pysyy aktiivisena koko ajan, myös jarrutettaessa ja vaihdettaessa vaihdetta. Kiihdyttäminen ja hidastaminen on mahdollista +- ja −-näppäimillä nopeudenrajoitintilassa samalla tavalla kuin nopeudensäädintilassa. Tällöin kuljettaja pitää kaasupoljinta painettuna yli sen kohdan, mitä kulloinenkin nopeus vaatisi. Nopeudenrajoitinta voikin käyttää niin maantiellä kuin ruuhkaisessa kaupunkiajossa, kun vakionopeudensäädin soveltuu ainoastaan maantieajoon.


title: Vakionopeudensäädin

text: Ensimmäisen kerran vakionopeudensäädintä käytettiin jo 1910-luvulla Peerlessin autoissa. Tuolloin käytettiin teknologiaa, jonka James Watt ja Matthew Boulton olivat keksineet vuonna 1788 veturikäyttöön. Se hyödynsi keskipakoisvoimaa säätämään kaasua moottorin nopeuden muuttuessa taakan kasvaessa (esimerkiksi noustessa mäkeä).


title: Vakionopeudensäädin

text: Nykyaikaisen vakionopeudensäätimen keksi sokea insinööri Ralph Teetor vuonna 1945. Hänen ideansa syntyi turhautumisesta, joka seurasi siitä, että hänen asianajajansa kiihdytti ja jarrutti jatkuvasti puhuessaan. Ensimmäinen auto, joka käytti Teetorin tekniikkaa, oli Chrysler Imperial vuodelta 1958. Tämä järjestelmä käytti vetoakselin pyörimistä nopeuden mittaamisen ja solenoideja kaasun säätämiseen tarvittaessa.


title: Morajärven rautatieasema

text: Morajärven rautatieasema (, ) on rautatieasema Ruotsin rataverkon rataosalla . Vuosina 1961–2012 Morajärven asema oli risteysasema, jossa Haaparannan radasta erkani sivurata Karlsborgsbrukiin. Nykyisin Karlsborgsbrukin rata jatkuu Haaparantaan saakka ja vanha päälinja Morajärvi–Karunki–Haaparanta on lakkautettu. Rautatieasema sijaitsee Morajärven kylässä Kainuun kunnassa Norrbottenin läänissä Eurooppatien E10 varrella.


title: Morajärven rautatieasema

text: Rautatieasema on rataosan Boden–Haaparanta ainoa miehitetty väliasema. Liikennepaikan sivuraiteet purettiin syksyllä 2011 lukuun ottamatta Trafikverketin tukikohdan pistoraiteita.


title: Cessna 152

text: Cessna 152 on yhdysvaltalainen metallirakenteinen, yksitasoinen ja -moottorinen, kaksipaikkainen yleisilmailukone. Se on maailman suosituimpia koulutuslentokoneita. Koneessa on kaksi rinnakkaista istuinpaikkaa ja kaksoisohjaimet.


title: Cessna 152

text: Cessna 152 tuli myyntiin vuonna 1977. Se on jatkokehitetty versio Cessna 150 -lentokoneesta, joka kehitettiin 1950-luvun jälkipuolella.


title: Jarno Leppälä

text: Jarno ”Jarppi” Juhani Leppälä (s. 11. elokuuta 1979 Seinäjoki) on Duudsonit-stuntryhmän jäsen. Jarppi tunnetaan puuttuvasta peukalosta ja muun muassa ihmistikkatauluna toimimisesta.


title: Jarno Leppälä

text: Jarppi on Jukka Hildénin ohella se, joka tekee suurimman osan Duudsonien tempuista ja osallistuu aina piloihin. Leppälän kerrotaan painineen karhun kanssa, joka lopulta taistelun loppupuolella puri häneltä peukalon irti, tämän oltua ”alakynnessä”. Kuitenkin Duudsonit Elokuvan mukaan hän katkaisi sormen sirkkelionnettomuudessa Duudsonien uran alkuvaiheessa. Jarppi on kertonut idoleikseen Daniel Franckin, Juha Miedon, Seth Enslown, Percy Spencerin (mikroaaltouunin keksijä) ja Matti Nykäsen.


title: Jarno Leppälä

text: Jarppi osallistui vuonna 2011 "Tanssii Tähtien kanssa" -kisaan, parinaan Anna-Liisa ”Ansku” Bergström. Pari sijoittui kilpailussa toiseksi, kisan voittivat ex-missi Viivi Pumpanen ja tanssija Matti Puro.


title: Jarno Leppälä

text: Jarppi oli vastaanottamassa palkintoa tammikuussa 2011 kun Duudsonit palkittiin Kultaisella Venlalla parhaasta kotimaisesta televisio-ohjelmasta. Hän oli samassa gaalassa ehdolla myös Suomen parhaan televisioesiintyjän kategoriassa.


title: Jarno Leppälä

text: Jarno Leppälä tunnettiin ensimmäisissä jaksoissa nimellä "Jarno2". Nykyään hänet tunnetaan vain nimellä "Jarppi".


title: Jarno Leppälä

text: 22. tammikuuta 2010 uutisoitiin Jarpin ja hänen aviovaimonsa, muun muassa Jamstream-yhtyeen solistina toimineen laulaja Elina Karttusen odottavan esikoistaan, joka syntyi huhti-toukokuussa 2010. Marraskuussa 2014 uutisoitiin parin odottavan toistamiseen perheenlisäystä.


title: Jarno Leppälä

text: Vuonna 2010 Jarppi oli mukana maailmanlaajuisen levityksen saaneessa "Jackass 3D" -elokuvassa. Jarppi nähtiin myös elokuvan maailman ensi-illassa Los Angelesissa punaisella matolla. "Jackass 3D" tuotti pelkästään avausviikonloppuna huimat 50 miljoonaa dollaria.


title: Morajärvi

text: Morajärvi () on kylä ja taajama Kainuun (Kalixin) kunnassa Norrbottenin läänissä Pohjois-Ruotsissa. Kylä sijaitsee Kainuunjoen (Kalixinjoen) varrella noin 35 kilometriä pohjoiseen Kalixin taajamasta. Eurooppatie E10 sekä Haaparannan rata kulkevat kylän lävitse. Kylän väkiluku on noin 200, läheisten Övermorjärvin, Västannäsin ja Forsbynin kylien väkiluku on noin 600.


title: Morajärvi

text: Morajärven rautatieasema oli vuosina 1961–2012 risteysasema, jossa Bodenin ja Haaparannan välisestä radasta erkani sivurata Karlsborgsbrukiin. Nykyisin Karlsborgsbrukin rata jatkuu Haaparantaan saakka ja vanha päälinja Morajärvi–Karunki–Haaparanta on lakkautettu.


title: Morajärvi

text: Morajärvellä vietetään vuosittain elokuussa kansallisjoen päivää. Muihin vuotuisiin tapahtumiin kuuluu Flakasandissa järjestettävä rock- ja bluesfestivaali heinäkuussa.


title: Morajärvi

text: Noin viisi kilometriä Morajärveltä pohjoiseen sijaitsee keskiajalla perustettu Övermorjärvin kylä, joka on tunnettu kulttuurimaisemastaan. Vuosina 1918–1919 Morajärvellä toimi internointileiri, jolle oli sijoitettuna vajaat 70 Suomesta paennutta punakaartilaista.


title: Kotona maailmankaikkeudessa

text: Kotona maailmankaikkeudessa on suomalaisen Esko Valtaojan vuonna 2001 kirjoittama yleistajuinen tietokirja, jossa hän käsittelee Paul Gauguinin kahta kysymystä: "Mistä tulemme?" ja "Keitä me olemme?" astrobiologian keinoin. Kirja voitti Tieto-Finlandia -palkinnon 2002.


title: Kotona maailmankaikkeudessa

text: Valtaojan kirja on ollut suomalaiseksi tietokirjaksi erittäin suosittu, sillä siitä on vuoteen 2011 mennessä otettu jo 12 painosta. Kirjan painosmäärä on samalla ylittänyt jo 40 000 kappaletta.


title: Lasten laulukilpailu Karuselli

text: Lasten laulukilpailu Karuselli oli MTV3:n ohjelmistossa vuosina 1996–2000. Kyseessä oli alun perin alakouluikäisille ja myöhempinä vuosina (1999 ja 2000) myös teini-ikäisille tarkoitettu kilpailu. Televisiossa näytettiin vähintään semifinaalit ja finaalit, mutta muutamana vuonna myös alkukilpailut televisioitiin. idealtaan ja rakenteeltaan Karuselli oli hyvin samantapainen kuin vuosina 1990–1995 esitetty Tenavatähti ja juontaja oli sama kuin Tenavatähdessä, Seppo Hovi, mutta tapahtumana se ei ollut läheskään yhtä suurellinen eikä televisio-ohjelmana läheskään yhtä suosittu kuin Tenavatähti. Osallistujia Karusellissa oli huomattavasti vähemmän kuin Tenavatähdessä, eivätkä sen menestyneet kilpailijat sanottavasti olleet Tenavatähden menestyneiden kilpailijoiden tavoin esillä julkisuudessa ohjelman ulkopuolella. Myös vastaavasti katsojaluvut jäivät Tenavatähden katsojalukuja huomattavasti pienemmiksi. Karusellin alkueristä ei myöskään televisioitu yhtä suurta osaa kuin Tenavatähden alkueristä. Säestävänä orkesterina toimi pitkän linjan tanssiorkesteri Finlanders. Auraviihde järjesti Karusellin myös 2002–2004, mutta sitä ei enää näytetty valtakunnallisessa televisiossa, vaan ainoastaan joillain paikallisilla televisiokanavilla. Vuonna 2008 Karuselli-kilpailua alettiin jälleen järjestää vuosittain.


title: Lasten laulukilpailu Karuselli

text: 1. Antti Annola - Sudet


title: Lasten laulukilpailu Karuselli

text: 1. Markus Määttänen - Kirje


title: Lasten laulukilpailu Karuselli

text: 1. Sini Alatalo - Maailman lasten unet


title: Lasten laulukilpailu Karuselli

text: 1. Sanna Hannus - Levoton Tuhkimo


title: Kazaam – kaikki mitä toivot

text: Kazaam – kaikki mitä toivot on Paul Michael Glaserin ohjaama, tuottama ja käsikirjoittama komedia vuodelta 1996. Elokuvan nimiosassa on paremmin koripalloilijana tunnettu Shaquille O'Neal. Se ei ole saanut hyvää vastaanottoa katsojilta ja elokuva onkin äänestetty sijalle 90 Internet Movie Databasen 100 huonoimman elokuvan listalla.


title: Acacia Ridge

text: Acacia Ridge on kaupunginosa Brisbanessa, Queenslandin osavaltiossa, Australiassa. Se sijaitsee 13,5 kilometrin päässä kaupungin keskustasta etelään.


title: Acacia Ridge

text: Acacia Ridge perustettiin toisen maailmansodan jälkeen. Sen asukasluku oli vuoden 2001 väestönlaskennan mukaan 6 648.


title: Eero Kivelä

text: Eero Olavi Kivelä (18. kesäkuuta 1908 Tampere – 19. heinäkuuta 1992 Tampere) oli suomalainen kansanedustaja ja Mannerheim-ristin ritari numero 9.


title: Eero Kivelä

text: Eero Kivelä valmistui kauppaopistosta 1928. Hän toimi G.A. Serlachius Oy:n nuoriso-ohjaajana ja sosiaalivirkailijana Mäntässä 1936–1942 sekä Oy Finlaysonin sosiaalijohtajana 1942–1973. Hän nousi eduskuntaan kansanedustaja Kalle Jutilan tilalle 10. lokakuuta 1945 Kokoomuksen edustajana Hämeen läänin pohjoisesta vaalipiiristä ja oli kansanedustajana vuoteen 1948 saakka. Hän oli Tasavallan presidentin valitsijamiehenä vuosina 1950, 1956 ja 1962.


title: Eero Kivelä

text: Talvisodassa Kivelä toimi komppanianpäällikkönä osallistuen hyökkäykseen Tolvajärveltä Aittojoelle, missä hän haavoittui.


title: Eero Kivelä

text: Jatkosodassa hän oli komppanianpäällikkönä Jalkaväkirykmentti 27:ssä vuoteen 1942 saakka, jolloin hänet siirrettiin komppanianpäälliköksi Jalkaväkirykmentti 6:een. Edelleen hänet siirrettiin komppanianpäälliköksi Jalkaväkirykmentti 27:ään. Vuonna 1943 hänet sijoitettiin koulutusupseeriksi Jalkaväenkoulutuskeskus 23:een, josta hän siirtyi pataljoonankomentajaksi jo tutuksi tulleeseen Jalkaväkirykmentti 27:ään. Vuonna 1943 hänet siirrettiin esikuntapäälliköksi Jalkaväkirykmentti 48:aan ja edelleen pataljoonankomentajaksi Jalkaväkirykmentti 47:ään. Sodan lopulla hän toimi pataljoonankomentajana ja esikuntapäällikkönä Jalkaväkirykmentti 200:ssa, kunnes hänet nimitettiin komentajaksi Erillinen pataljoona 25:een.


title: Eero Kivelä

text: Jalkaväkirykmentti 27 suoritti hyökkäysvaiheessa rajalla läpimurron vihollisasemiin ja kapteeni Kivelä osoitti tässä hyökkäyksessä suurta henkilökohtaista urhoollisuutta ja suoritti onnistuneita vastaiskuja. Näistä ansioista hänet nimitettiin Mannerheim-ristin ritariksi 8. syyskuuta 1941.


title: Eero Kivelä

text: Ritari Kivelä toimi kenraali Airon oikeusavustajana ns. asekätkentäjutussa.


title: Eero Kivelä

text: Ritari Kivelä ylennettiin everstiluutnantiksi 4. kesäkuuta 1967.


title: Eero Kivelä

text: Eero Kivelän poikia ovat kansanedustajana ja Kokoomuksen puoluesihteerinä toiminut Pekka Kivelä sekä emeritus alivaltiosihteeri Juhani Kivelä. Sitran johtaja Antti Kivelä on Eero Kivelän pojanpoika.


title: Avoin tie

text: Avoin tie: Kurkistuksia tulevaisuuteen on Esko Valtaojan vuonna 2004 kirjoittama yleistajuinen tiedekirja, joka jatkaa siitä mihin Valtaojan ensimmäinen kirja "Kotona maailmankaikkeudessa" jäi. Tässä toisessa kirjassaan Valtaoja pohtii vastausta Paul Gauguinin kolmanteen kysymykseen ”Mihin me menemme?”. Hän pohtii ihmiskunnan tulevaisuudennäkymiä.


title: Eagle Farm

text:
Eagle Farm on kaupunginosa Brisbanessa, Queenslandin osavaltiossa Australiassa. Se sijaitsee noin kuuden kilometrin päässä kaupungin keskustasta.
Eagle Farm on lähinnä teollisuusaluetta . Vuoden 2001 väestönlaskennan aikaan siellä ja viereisessä Pinkenbassa oli yhteensä 354 asukasta. Kaupunginosassa sijaitsee Brisbanen lentoasema. Lisäksi siellä oli aiemmin Eagle Farmin rautatieasema.


title: Alppipuisto

text: Alppipuisto () on 16,5 hehtaarin kokoinen Helsingin Alppiharjun kaupunginosassa Alppilan osa-alueella sijaitseva puistoalue. Alppipuisto rajoittuu etelässä Helsinginkatuun, lännessä rautatiehen, koillisessa Viipurinkatuun ja idässä Tivolitiehen ja Lenininpuistoon. Alppipuiston ja Lenininpuiston muodostamasta viheralueesta lohkaistu Linnanmäen huvipuisto sijaitsee lisäksi puistoalueen keskellä.


title: Alppipuisto

text: Puistoalueella sijaitsevat muun muassa koira-aitaus, kaksi huvipaviljonkia, kolmiosainen lampi suihkulähteineen ja puusiltoineen, avoin nurmikenttä puiston keskustassa ja korkeat kallioalueet puiston lounais- ja pohjoispäässä. Nurmikenttä ja puiston kalliot ovat kesäisin auringonottajien suosiossa, ja iltaisin amfiteatterin ympäristössä voi usein kuulla helsinkiläisten konemusiikin ystävien pyörittävän levyjään. Talvisin kallioalue puolestaan tarjoaa vauhdikkaan pulkkamäen. Alppipuiston aikaisin keväällä kukkivat kirsikkapuut ovat Helsingissä asuvien japanilaisten lahjoittamia. 50 rusokirsikkapuuta istutettiin puiston rinteille vuonna 1998.


title: Alppipuisto

text: Alppipuistossa järjestetään kesäisin "Alppipuiston Kesä" -tapahtumasarja, jossa erilaiset järjestöt ja toimijat (mm. ELMU ry., Kalliola jne.) järjestävät konsertteja ja muuta ohjelmaa puiston alueella.


title: Alppipuisto

text: Vuonna 1851 perustettiin puistoyhtiö, joka rakensi suuren Eläintarhan puiston. Nykyisen Alppipuiston alue kuului tähän puistoon.1860-luvulla rakennettu rautatie jakoi Eläintarhan puiston kahtia. Kauppaneuvos Henrik Borgström vuokrasi radan itäpuolelle jääneen alueen ja perusti sinne Alppila (Alphyddan) -nimisen ravintolan. Alppipuisto sai siitä nimensä. Ravintola paloi vuonna 1875, mutta se rakennettiin uudelleen. Lopullisesti ravintola paloi vuonna 1951.


title: Alppipuisto

text: 1800-luvulla Alppipuisto oli maisema- ja ulkoilupuisto. Puistoa isännöi vuosina 1875–1907 Suomen Puutarhayhdistys. Vuodesta 1908 alkaen puisto on ollut Helsingin kaupungin hallinnassa.


title: Alppipuisto

text: Puistossa toimi 1940- ja 1950-luvulla myös Alppilava-niminen tanssilava, jonka paikalla sijaitsee nykyisin bussien pysäköintialue.


title: Alppipuisto

text: Alppipuiston keskellä olevalla korkealla Vesilinnanmäellä sijaitsi vuonna 1945 perustetun Suomen Työväen Teatterin ylläpitämä Vesilinnanmäen kesäteatteri. Vesilinnanmäki vuokrattiin kuitenkin 1940-luvun lopussa Lastenpäivän säätiölle, joka avasi sinne vuonna 1950 Linnanmäeksi nimetyn huvipuiston.


title: Alppipuisto

text: Alppipuiston pohjoisosa rakennettiin puistoksi jo 1850-luvulla. Alppipuiston Maj-Lis Rosenbröijerin vuonna 1960 suunnittelema koillisosa erotettiin Alppipuistosta vuonna 1970 omaksi puistokseen ja nimettiin Lenininpuistoksi.


title: Alppipuisto

text: Alppipuisto sijaitsee keskeisellä paikalla, joten kulkuyhteydet ovat hyvät. Puiston pohjoislaidalla on pysäkit raitiovaunulla 3 ja bussilla 23. Etelälaidalla kulkee raitiovaunu 8.


title: Son of the Mask

text: Son of the Mask on Lawrence Gutermanin ohjaama komediaelokuva vuodelta 2005. Se on jatko-osa vuonna 1994 valmistuneelle "The Mask – naamio" -elokuvalle. Elokuva ei kuitenkaan menestynyt yhtä hyvin kuin edeltäjänsä, ja se on äänestetty 16. sijalle Internet Movie Databasen 100 huonoimman elokuvan listalla.


title: Brisbanen lentoasema

text: Brisbanen lentoasema on kansainvälinen lentoasema, joka sijaitsee Brisbanen kaupungin Eagle Farm -nimisessä kaupunginosassa. Lentoasema toimii solmukohtana usealle paikalliselle lentoyhtiölle sekä Australian valtion kansalliselle lentoyhtiölle, Qantasille.


title: Brisbanen lentoasema

text: Vuonna 2008 lentoaseman kautta kulki kaikkiaan 18 523 979 matkustajaa. Sydneyn osuus tästä luvusta on 4 306 000 matkustajaa. Lentoaseman vastaava operaattori on Brisbane Airport Corporation Pty Limited.


title: Brisbanen lentoasema

text: Brisbanen lentoasemalla on kaksi kiitotietä, suuntaan 01/19 kulkeva 3 569 metriä pitkä ja 45 metriä leveä kiitotie sekä suuntaan 14/32 kulkeva 1 736 metriä pitkä ja 30 metriä leveä sivukiitotie. Suuntaan 01/19 kulkevaa kiitotietä käytetään pääkiitotienä.


title: Westlife

text: Westlife oli irlantilainen, vuonna 1998 perustettu nelihenkinen pop-yhtye, joka on menestynyt erityisesti Irlannissa, Isossa-Britanniassa, Aasiassa ja Australiassa.


title: Westlife

text: Vuosina 1998-2006 Westlife levytti neljätoista listaykköstä Isossa-Britanniassa, mikä on Cliff Richardin kanssa kolmanneksi eniten Ison-Britannian musiikkihistoriassa Elvis Presleyn ja The Beatlesin jälkeen. Yhtye on myös ainut, jonka kaikki seitsemän ensimmäistä singleä ovat menneet suoraan listaykkösiksi maassa. Westlife on myynyt maailmanlaajuisesti yli 40 miljoonaa albumia ja heillä on seitsemän moninkertaista platinaa ansainnutta albumia.Yhtyeestä erosi 2004 soolouralle lähtenyt Bryan McFadden, joka eroamisen jälkeen muutti nimensä takaisin Brian McFaddeniksi.


title: Westlife

text: Westlifen perusti manageri Louis Walsh heinäkuussa 1998, jolloin siihen kuuluivat Nicky Byrne, Kian Egan, Mark Feehily, Shane Filan ja Bryan McFadden. Ennen yhtyeen perustamista Egan, Feehily ja Filan kuuluivat IOU-nimiseen yhtyeeseen. Dublinissa he tapasivat kuitenkin Byrnen ja McFaddenin ja he perustivat yhtyeen nimeltä "Westside". Myöhemmin kuitenkin selvisi että Westside-niminen yhtye oli jo olemassa, joten viisikko vaihtoi nimensä Westlifeksi. Kaikki yhtyeen jäsenet osaavat soittaa jotakin soitinta, mutta he keskittyvät ensisijaisesti laulamiseen. Lauluosuudet jaettiin enimmäkseen Filanin, Feehilyn ja McFaddenin kesken. Eganin ja Byrnen soolo-osuuksia on kuultu silti jonkin verran bändin historian aikana.


title: Westlife

text: Yhtye sai ensimmäistä kertaa kunnon julkisuutta toimiessaan Backstreet Boysin "lämmittelijänä" heidän konsertissaan Dublinissa 1998. Saman vuoden maaliskuussa heidän ensimmäinen oma singlensä "Swear it Again" julkaistiin ja se nousi suoraan listaykköseksi Irlannissa ja Britanniassa. Toinen single "If I Let You Go" jatkoi yhtyeen menestystä.


title: Westlife

text: Vuonna 2001 Westlife aloitti ensimmäisen maailmankiertueensa "The No Stools Tourin". Seuraavana vuonna Westlife julkaisi ensimmäisen kokoelmansa, joka aiheutti huhuja yhtyeen hajoamisesta. He kuitenkin julkaisivat neljännen albuminsa syksyllä 2003 ja voittivat "Vuoden levytys" -palkinnon kolmatta kertaa viiden vuoden sisällä.


title: Westlife

text: Bryan McFadden jätti Westlifen 9. maaliskuuta 2004 saadakseen viettää enemmän aikaa perheensä kanssa. Hänen välinsä yhtyeeseen on tosin huhuttu kylmentyneen, sillä laulaja julkaisi jo samana vuonna ensimmäisen sooloalbuminsa.


title: Westlife

text: Vaikka jäsenten eroaminen enteilee usein yhtyeiden hajoamista, ei sama koskenut Westlifea. Kvartetiksi kutistunut yhtye aloitti neljännen kiertueensa. Uusi albumi "Allow Us to Be Frank" julkaistiin myöhemmin samana vuonna. Vuonna 2005 Westlife jäi neljän kuukauden tauolle, jonka jälkeen teki paluun Secret Garden -coverilla "You Raise Me Up", joka oli ensimmäinen "Face to Face" -albumin single. 6. marraskuuta 2005 sekä kappale että albumi olivat Isossa-Britanniassa listaykkösiä.


title: Westlife

text: Kaikki Westlifen jäsenet ovat onnistuneet yhdistämään yksityiselämänsä ja musiikkiuransa; Nicky Byrne meni naimisiin Irlannin pääministerin Bertie Ahernin Georgina-tyttären kanssa 2003; Shane Filan ja Kian Eganin serkku Gillian Walsh menivät naimisiin joulukuussa 2003 ja saivat yhteisen tyttären 2005. Kian Egan on naimisissa näyttelijä Jodi Albertin kanssa. Elokuussa 2005 Mark Feehily kertoi olevansa homoseksuaali ja seurustelevansa edesmenneen V-nimisen pop-yhtyeen Kevin McDaidin kanssa.


title: Westlife

text: Westlife on duetoinut useiden kuuluisuuksien kanssa. Heitä ovat muun muassa Mariah Carey, Donna Summer, Donny Osmond, Lulu ja Diana Ross. Heidän musiikkivideoillaan ovat vierailleet huippumalli Claudia Schiffer ja entinen jalkapalloilija, näyttelijä Vinnie Jones.Westlife allekirjoitti 2006 levytyssopimuksen viidestä uudesta albumista.


title: Ristijärven rautatieasema

text: Ristijärven rautatieasema () on Suomen rataverkon liikennepaikka Ristijärven kunnassa rataosalla . Liikennepaikan etäisyys Helsingin päärautatieasemalta on 676,8 ratakilometriä mitattuna Pieksämäen rautatieaseman kautta.


title: Ristijärven rautatieasema

text: Liikennepaikka avattiin liikenteelle 1. joulukuuta 1939, ja se oli käytössä 15. heinäkuuta 1982 saakka, jolloin lakkautettiin sekä henkilöliikenne että itse liikennepaikka. Liikennepaikka otettiin uudelleen epäkaupallisen liikenteen käyttöön 17. marraskuuta 1988.


title: Ristijärven rautatieasema

text: Ristijärvi toimii vain liikenteenohjauksen luvananto- ja ilmoittautumispaikkana, ja se on merkitty radalle liikennepaikan rajamerkein. Liikennepaikan ratapiha ja vaihteet on purettu.


title: Ristijärven rautatieasema

text: Asemarakennus on yksityisomistuksessa.


title: Jokikylän rautatieasema

text: Jokikylän rautatieasema () oli rautatieliikennepaikka Ristijärven kunnan Jokikylässä rataosalla . Liikennepaikan etäisyys Helsingin päärautatieasemalta on 688,3 ratakilometriä mitattuna Pieksämäen rautatieaseman kautta.


title: Jokikylän rautatieasema

text: Liikennepaikka avattiin liikenteelle 1. joulukuuta 1939. Tavaraliikenne lakkautettiin 25. huhtikuuta 1974, ja henkilöliikenne 15. heinäkuuta 1982. Liikennepaikka lakkautettiin ensimmäisen kerran 25. toukokuuta 1983.


title: Jokikylän rautatieasema

text: Myöhemmin Jokikylä otettiin uudelleen käyttöön liikennepaikkana. Tuolloin se toimi ainoastaan liikenteenohjauksen luvananto- ja ilmoittautumispaikkana, koska liikennepaikan ratapiha ja vaihteet oli purettu jo aiemmin. Liikennepaikka lakkautettiin aikataulukauden vaihtuessa 3. kesäkuuta 2007.


title: Jokikylän rautatieasema

text: Liikennepaikan vesitorni on edelleen olemassa, samoin vesiviskurin jäänteet ovat edelleen nähtävissä pääraiteen varressa vesitornin luona.


title: Turun konserttitalo

text: Turun konserttitalo sijaitsee Turussa Puutorin pohjoispäässä Aninkaistenkatu 9:ssä. Konserttitalon suunnitteli arkkitehti Risto-Veikko Luukkonen ja rakennus valmistui vuonna 1952, eli se on Suomen ensimmäinen konserttitalo. Rakennus edustaa funktionalistista tyylisuuntaa. Konserttitalon rakentaminen toteutettiin Turun ystävyyskaupungin Göteborgin lahjoitusvaroilla. Yhteistyön ja talon rakentamisen symboliksi pystytettiin Konserttitaloa vastapäätä olevalle Puutorilla Wäinö Aaltosen veistos Kun ystävyyssuhteet solmitaan. Patsaan kaksoiskappale on Göteborgissa kaupunginpuistossa.


title: Turun konserttitalo

text: Saleja on yksi ja sen akustiikan on suunnitellut Paavo Arni. 1980-luvun alussa "Helsingin Sanomien" ammattilaiskyselyssä Turun konserttitalo sai Suomen silloisista konserttisaleista eniten mainintoja hyvästä akustiikastaan. Saliin mahtuu yleisöä 1002 henkilöä, 633 alapermannolle ja 369 yläpermannolle. Konserttitalolla järjestetään konserttien lisäksi myös konferensseja, näyttelyitä, messuja ja muita tapahtumia.


title: Turun konserttitalo

text: Vuonna 1956 Turun konserttitalossa järjestettiin tapahtuma, jota mainostettiin Turun Sanomien ilmoituksessa rock-konserttina – musiikkityyli joka oli juuri jalkautumassa Suomeen. Konsertti aiheutti levottomuuksia ja Turun Sanomat uutisoi rakennuksesta poistetuista häiriköistä. Konserttitalossa on vieraillut aikojen saatossa kansainvälisiä huippuorkestereita ja -artisteja, kuten Demis Roussos, Duran Duran, Free, Hep Stars, Kinks, Procol Harum ja Thin Lizzy. Pääosin konserttien orkesterina toimii kuitenkin Turun filharmoninen orkesteri, jonka kotisali konserttitalo on.


title: Turun konserttitalo

text: Vuonna 2016 konserttitalon kävijämäärä oli 116 808.


title: Aatamin puvussa ja vähän Eevankin

text: Aatamin puvussa ja vähän Eevankin on Agapetuksen vuonna 1928 kirjoittama romaani.


title: Aatamin puvussa ja vähän Eevankin

text: Agapetus (oik. Yrjö Soini) oli suomalainen kirjailija, joka kirjoitti viihteellisiä romaaneja ja näytelmiä. Useat hänen näytelmänsä ovat olleet suosittuja kesäteattereiden ohjelmistossa, kuten myös romaanin "Aatamin puvussa ja vähän Eevankin" näytelmäversio. Agapetuksen romaanien ja näytelmien pohjalta on filmattu toistakymmentä elokuvaa.


title: Aatamin puvussa ja vähän Eevankin

text: Romaanin "Aatamin puvussa ja vähän Eevankin" pohjalta on tehty samanniminen suomalainen elokuva vuosina 1931, 1940 (Pyhäniemen kartanolla) ja 1971 sekä länsisaksalais-suomalainen elokuva nimellä "2 x Adam, 1 x Eva" vuonna 1959. Kaikkien näiden elokuvien tyylilaji on alkuperäistekstin mukaisesti komedia.


title: Aatamin puvussa ja vähän Eevankin

text: Ensimmäinen elokuvasovitus vuonna 1931 ei ollut vielä puhdas äänielokuva, vaan musiikilla ja äänitehosteilla täydennetty mykkäfilmi. Sen ohjasi Jaakko Korhonen ja siinä päärooleissa näyttelivät


title: Aatamin puvussa ja vähän Eevankin

text: Vuoden 1940 elokuvan ohjasi Ossi Elstelä ja siinä näyttelivät


title: Aatamin puvussa ja vähän Eevankin

text: Vuoden 1959 elokuva oli suunnattu Länsi-Saksan markkinoille. Sen ohjasi Franz M. Lang.


title: Aatamin puvussa ja vähän Eevankin

text: Matti Kassila ohjasi vuonna 1971 aiheesta ensimmäisen värielokuvan Aatamin puvussa... ja vähän Eevankin. Päärooleissa näyttelivät


title: Aatamin puvussa ja vähän Eevankin

text: sekä elokuvien tiedot Internet Movie Databasessa


title: Big Me

text: Big Me on yhdysvaltalaisen rockyhtye Foo Fightersin neljäs single yhtyeen debyyttialbumilta "Foo Fighters". Kappaleesta on tehty myös musiikkivideo, jossa pilkataan tunnettuja Mentos-karkkien mainoksia. Musiikkivideon suosio sai fanit heittelemään Mentos-karkkeja lavalle yhtyeen esittäessä kappaletta, minkä vuoksi yhtye lakkasi soittamasta sitä pitkäksi aikaa.


title: Big Me

text: Rock-yhtye Weezer on soittanut kappaleen coverina Foo Fightersin ja Weezerin "Foozer" kiertueella joka tehtiin vuonna 2005.


title: Bomba (energiajuoma)

text: BOMBA energy on itävaltalaisvalmisteinen vitaminoitu energiajuoma, jonka piristävä vaikutus perustuu muiden energiajuomien tavoin kofeiiniin ja tauriiniin. Juoma on erikoisesti pakattu 250 millilitran lasipulloon, jossa on vanhanaikainen repäisykorkki. Pullo muistuttaa käsikranaattia. Maku on hyvin paljon muiden vastaavien energiajuomien kaltainen. Bomban kofeiinipitoisuus on 32 milligrammaa 100 millilitraa kohden eli runsaat 70 milligrammaa pullossa.


title: Bomba

text: Bomba voi tarkoittaa:


title: Monkey Wrench

text: ”Monkey Wrench” on rockyhtye Foo Fightersin tunnetuimpia kappaleita. Se julkaistiin singlenä vuonna 1997. Kappale on julkaistu Foo Fightersin albumilla "The Colour and the Shape" vuonna 1997.Kappaleesta on tehty myös musiikkivideo. Videon ohjannut itse Foo Fightersin keulahahmo Dave Grohl. ”Monkey Wrench” oli yhtenä kappaleena vuoden 2006 videopelissä "Guitar Hero II".


title: Air Namibia

text: Air Namibia (IATA: SW, ICAO: NMB) on namibialainen lentoyhtiö, jonka pääpaikka sijaitsee Windhoekissa.


title: Air Namibia

text: Air Namibia perustettiin vuonna 1946 ja se aloitti palvelunsa 1948. Se on toiminut nykyisellä nimellään lokakuusta 1991 lähtien.Elokuussa 2017


title: Johan Liiva

text: Johan "Liiva" Axelsson on ruotsalainen muusikko ja laulaja, joka tunnetaan parhaiten urastaan metalliyhtye Arch Enemyssä, jota hän oli myös mukana perustamassa Christopher Amottin ja Michael Amottin kanssa. Liiva toimi Arch Enemyn laulajana vuosina 1996–2001, sen debyyttialbumista "Black Earthistä" kolmanteen "Burning Bridges" -albumiin. Liiva on mukana myös "Burning Bridgesin" jälkeen julkaistulla live-albumilla "Burning Japan Live 1999.


title: Johan Liiva

text: Liiva vaikuttaa nykyään perustamassaan Hearse-yhtyeessä. Hän on myös laulanut NonExist-nimisessä yhtyeessä yhdellä albumilla.


title: Saarivaara (Korpiselkä)

text: Saarivaara on entisen Korpiselän kunnan kylä, jonka itäosa luovutettiin Neuvostoliitolle vuonna 1944 ja jonka Suomen puolelle jäänyt osa kuuluu nykyisin Joensuun kaupunkiin. Saarivaara on Joensuun eteläisin kylä ja se sijaitsee Tohmajärven vastaisella rajalla nykyisen valtakunnan rajan tuntumassa noin 65 kilometriä Joensuun keskustaajamasta kaakkoon, Kanajärven eteläpuolella. Venäjän puolelle jääneeseen, nykyisin tyhjillään olevaan, Korpiselän kirkonkylään matkaa on noin 15 kilometriä. Saarivaaran naapurikyliä ovat nykyisen Joensuun alueella Hoilola ja Meriinaho, Tohmajärven puolella Kaustajärvi ja Kenraalinkylä sekä Korpiselän luovutetulle alueelle jäänyt Tšiipakka.


title: Saarivaara (Korpiselkä)

text: Saarivaaran kylä syntyi 1740-luvulla, jolloin alueelle perustettiin ensimmäiset talot. Kylä on tämän jälkeen kasvanut vauhdilla, sillä vuonna 1764 kylässä oli jo seitsemän taloa.


title: Saarivaara (Korpiselkä)

text: Viime sotien alueluovutuksissa uusi valtakunnan raja halkaisi Saarivaaran kylän, siten että osa kylästä jäi luovutetulle alueelle. Saarivaara kuului Korpiselän kuntaan vuoteen 1946 asti, jolloin se lakkautettiin ja liitettiin Tuupovaaran kuntaan, joka puolestaan liitettiin Joensuun kaupunkiin vuonna 2005.


title: Saarivaara (Korpiselkä)

text: Ennen alueluovutuksia Saarivaaran kautta kulki maantie Korpiselän kirkonkylästä Värtsilään. Moskovan rauhan raja jätti Saarivaaran ja muut Korpiselän Suomen puolelle jääneet kylät ilman tieyhteyttä muuhun Suomeen, sillä Korpiselkä–Hoilola-Saarivaara–Värtsilä maantien molemmat päät jäivät luovutetulle alueelle. Sotien jälkeen tieyhteydet paranivat kun Hoilolan ja Öllölän välille valmistui tie 1948 ja Saarivaaran ja Suomen puolelle jääneen Värtsilän välinen tie valmistui. Nykyisin tämä Värtsilästä Saarivaaran kautta Hoilolan suuntaan kulkeva tie on seututie 500, joka on osa Runon ja Rajan tie-nimistä matkailutie. Vanha tie Saarivaarasta rajalle nykyisin maantie 5002.


title: Saarivaara (Korpiselkä)

text: Saarivaaran koulu perustettiin vuonna 1906 ja se toimi aluksi Murasen talossa, kunnes varsinainen koulurakennus valmistui 1910. Talvisodan päättäneen Moskovan rauhan raja halkaisi kylän ja koulu jäi Suomen puolelle vain 300 metrin päähän rajasta. Koulu oli tämän jälkeen rajavartioston käytössä ja koulu toimi vuokratiloissa Murasella, kunnes koulurakennus saatiin takaisin koulukäyttöön vuonna 1941.


title: Saarivaara (Korpiselkä)

text: Kylässä toimii vuonna 1917 perustettu "Saarivaaran Nuorisoseura Sarastus", joka on toinen Laatokan Karjalan Nuorisoseurojen Liiton alaisuuteen kuuluva alkuperäisellä alueellaan toimiva nuorisoseura. Nuorisoseurantalo on valmistunut 1920-luvulla ja se toimii kylän kokoontumispaikkana.


title: Saarivaara (Korpiselkä)

text: Kristuksen kirkastumiselle pyhitetty Saarivaaran tsasouna vihittiin vuonna 1976 ja sen rakensivat talkoilla Laatokan Karjalan Nuorisoseurojen Liitto ja Saarivaaran Nuorisoseura. Tsasouna lahjoitettiin Ilomantsin seurakunnalle ja sittemmin se on seurakuntamuutosten myötä siirtynyt Joensuun seurakunnan omaisuudeksi. Kristuksen Kirkastumisen tsasounan praasniekkaa vieteään Saarivaarassa elokuussa.


title: Saarivaara

text: Saarivaara on:


title: Holkeri (kala)

text: Holkeri eli jäähai tai "grönlanninhai" ("Somniosus microcephalus") on suurikokoinen hailaji, joka elää Atlantin valtameren pohjoisosissa. Holkerin läheinen sukulaislaji "Somniosus pacificus" puolestaan elää arktisen Tyynenmeren alueella.


title: Holkeri (kala)

text: Mikään muu selkärankainen laji ei elä yhtä vanhaksi kuin holkeri. Holkeri voi kasvaa pituudeltaan 6–7-metriseksi ja tonnin painoiseksi, eli se on kooltaan valkohain luokkaa.


title: Holkeri (kala)

text: Holkeria pyydetään maksan vuoksi, josta keitetään rasvaa. Sen liha on käsittelemättömänä myrkyllistä.


title: Holkeri (kala)

text: Lajin suomenkielinen nimi tulee sen ruotsinkielisestä nimestä "håkäring" (vapaasti käännettynä 'haieukko'); tämä johtuu siitä, että pyydykseen joutuessaan tämä kookas hai käyttäytyy norjalaisten kalastajien mukaan niin sanotusti akkamaisesti: kala on pyydykseen jäätyään veltto ja lähes unisen tuntuinen, kun esimerkiksi paljon pienempi piikkihai tappelee vastaan todella rajusti. Lisäksi Norjan Kirkkoniemen nimi saamen kielellä viittaa jäähaihin. Näin on siitä huolimatta, että vesi ei sen läheisillä merialueilla ole kovinkaan syvää.


title: Holkeri (kala)

text: Holkeria tavataan Atlantin valtameren pohjoisosissa ja Pohjoisella jäämerellä. Lajista tehdään joskus havaintoja eteläiseltä pallonpuoliskolta, mutta havainnoissa se on ilmeisesti sekoitettu lajin "Somniosus antarcticus" kanssa.


title: Holkeri (kala)

text: Toisinaan holkeri voi harhautua myös Itämereen suolapulssien mukana, ja siitä on joitakin havaintoja Pohjanlahdella.


title: Holkeri (kala)

text: Holkeri pysyi varsin tuntemattomana lajina aina 1980-luvulle asti. Vasta silloin alkoi holkerien järjestelmällinen tutkiminen. Siihen asti tieto tästä hailajista pohjautui lähinnä kalastajien pyydystämiin yksilöihin. Viime vuosina tutkijat ovat kiinnostuneet siitä sen poikkeuksellisten ominaisuuksien takia.


title: Holkeri (kala)

text: Holkeri on hidasliikkeinen hai, joka elää kesäkuukausina yleensä 200–600 metrin syvyydessä. Talvella sitä tavataan rantavesistä ja jokisuistakin. Se voi elää jopa 400–500-vuotiaaksi.


title: Holkeri (kala)

text: Kun holkeri syntyy, se syö heikommat sisaruksensa. Syntyessään kala on 40 sentin mittainen, ja se varttuu hyvin hitaasti. Sukukypsyyden saavuttaminen vie aikaa, mutta tarkalleen ei tiedetä, kuinka kauan. Koska laji saavuttaa sukukypsyyden hitaasti, ihmisen harjoittama pyynti pienentää lajin kantaa muita lajeja enemmän. Sata vuotta sitten esimerkiksi Grönlannin vesillä pyydettiin jopa 32 000 haita vuodessa. On mahdollista, että lajin uhanalaisuusluokitus muuttuu pian silmälläpidettävästä vaarantuneeksi.


title: Holkeri (kala)

text: Holkerin lisääntymistavoista ja -paikoista on vain uuteen tutkimukseen perustuvia olettamuksia. Lajin todennäköisimmät parittelupaikat ovat syvällä syrjäisissä vuonoissa.


title: Holkeri (kala)

text: Holkerilla on pari riviä teräviä hampaita. Se voi liikkua korkeintaan 0,6 metriä sekunnissa. Hitaudestaan huolimatta holkeri on sinnikäs peto, joka saattaa väijyä saalistaan jopa viikkokausia. Näin on siitä huolimatta, että holkerit ovat lähes sokeita. Tämä johtuu niiden silmiin pesiytyvistä madoista. Holkerin ravinto on monipuolista: se käsittää kaloja ja selkärangattomia, mutta myös merinisäkkäitä kuten hylkeitä, sekä lintuja. Holkerien mahoista on löydetty jopa jääkarhujen jäänteitä.


title: Holkeri (kala)

text: Kansainvälinen luonnonsuojeluliitto IUCN on luokitellut holkerin silmälläpidettäväksi lajiksi. Holkeria on historiallisesti kalastettu runsaasti etenkin Norjan, Islannin ja Grönlannin aluevesillä. Vuonna 1857 pelkästään Grönlannissa vuotuinen saalis oli 2 000–3 000 haita, ja 1910-luvulle tultaessa saalis oli kasvanut 32 000 haihin vuosittain. Holkerin maksasta saadun öljyn ohella kalastusta on ajanut myös ajoittain ajatus lajista muiden kalakantojen kuluttajana, ja esimerkiksi 1970-luvulla Norjan valtio tuki holkerin kalastusta sen kannan pienentämiseksi. Nykyisin holkereita jää myös muita lajeja kalastaviin trooleihin ja verkkoihin. Koska pitkäikäiset holkerit kasvavat hitaasti, kalastuksella on saattanut olla merkittävä vaikutus lajin kantoihin. Sen tarkempia vaikutuksia ei kuitenkaan tunneta.


title: Holkeri (kala)

text: Holkeri on ekosysteemin huipulla oleva peto, joten siihen kertyy myrkkyjä. Koska laji voi saavuttaa myös huomattavan korkean iän, sillä voi olla paljon annettavaa tutkimukselle siitä, miten ihmisten toiminta näkyy valtameressä. On mahdollista, että sen geenien, luiden ja muiden kudosten perusteella pystytään mittaamaan, miten ilmastonmuutos ja merten saastuminen ovat vaikuttaneet lajiin.


title: Holkeri (kala)

text: Holkeri varastoi virtsansa elimistöön, mikä tekee raa’asta lihasta ammoniakkipitoista ja myrkyllistä. Tuntikausia keittämällä ja keitinvettä välillä vaihtamalla ammoniakki voidaan poistaa ja kalasta saadaan syötäväksi kelpaavaa. Mikäli tätä ei tehdä, lihasta voi jopa huumaantua. Lihaa on jouduttu kuitenkin syömään pula-aikoina. Silloin ihmiset huumaantuivat lihasta, ja heidän sanottiin olevan haihumalassa. Islannissa holkerista valmistetaan käyttämällä hákarl-nimistä vahvahajuista ja -makuista perinneruokaa. Holkeria on pyydetty sen suuren maksan takia, josta saadaan kalanmaksaöljyä.


title: Holkeri (kala)

text: Lisäksi maksasta saatavaa öljyä on käytetty muun muassa lampuissa ja koneiden voiteluaineena. Hain nahka on niin karheaa, että sitä käytettiin myös hiomapaperina.


title: Helsingin yliopiston kirjasto

text: Helsingin yliopiston kirjasto (lyhenne HULib) on 1. tammikuuta 2010 toimintansa aloittanut Helsingin yliopiston erillislaitos, joka kokoaa yliopiston aiemmin erillään toimineet tiede- ja tiedekuntakirjastot sekä Opiskelijakirjaston yhdeksi hallinnolliseksi kokonaisuudeksi. Kirjastolla on toimipaikat Kaisa-talossa Keskustakampuksella, Kumpulassa, Meilahdessa ja Viikissä. Kansalliskirjasto jatkaa kuitenkin omana erillislaitoksenaan.


title: Helsingin yliopiston kirjasto

text: Helsingin yliopiston kirjastossa on kaksi oppimiskeskusta. Oppimiskeskus Aleksandria sijaitsee pääkirjaston yhteydessä Fabianinkadulla ja oppimiskeskus Minerva sijaitsee entisen käyttäytymistieteellisen tiedekunnan kirjaston tiloissa Siltavuorenpenkereellä.


title: Helsingin yliopiston kirjasto

text: Helsingin yliopiston kirjastossa käy vuosittain noin kaksi miljoonaa asiakasta ja lainauksia tehdään 2,5 miljoonaa. Kirjastolla on laajat painettujen ja elektronisten aineistojen kokoelmat. Painettua materiaalia on 80,7 hyllykilometriä. Elektronisia lehtiä on käytettävissä yli 34 000 ja e-kirjoja yli 611 000.


title: Helsingin yliopiston kirjasto

text: Kirjaston käyttöoikeus on kaikilla ja lainaoikeus yli 15-vuotiailla Suomessa asuvilla henkilöillä. Elektroniset aineistot ovat kaikkien asiakkaiden käytettävissä kirjastojen tiloissa ja yliopistolaisille myös yliopiston verkon kautta.


title: Helsingin yliopiston kirjasto

text: Kirjastolla on oma johtosääntö ja yliopiston rehtorin asettama johtokunta. Kirjaston johtajana toimii ylikirjastonhoitaja, professori Kimmo Tuominen. Kirjastolla on jokaisella kampuksella neuvottelukunta. Lisäksi kirjaston kehittämiseen osallistuu opiskelijatoimikunta. Vuonna 2014 kirjastolla oli noin 200 työntekijää ja sen toimintakulut olivat 24,3 miljoonaa euroa.


title: Helsingin yliopiston kirjasto

text: Valtiotieteellisen, humanistisen, käyttäytymistieteellisen, oikeustieteellisen ja teologisen tiedekunnan kokoelmat sijaitsevat Helsingin yliopiston kirjaston pääkirjastossa. Kokoelmien lisäksi Kaisa-talossa toimivat myös American Resource Center ja EU-tietokeskus.


title: Helsingin yliopiston kirjasto

text: Tieteellisten kokoelmien lisäksi pääkirjastossa sijaitsevat yliopiston kirjaston kaunokirjallisuuden kokoelmat. Kirjastosta ja Aleksandriasta voi lainata kirjojen lisäksi gradukärryjä, jotka ovat maisteriopiskelijoille tarkoitettuja, liikuteltavia säilytyslokeroita.


title: Helsingin yliopiston kirjasto

text: Kaisa-talon kävijäennätys on yli 9 200 asiakasta yhden päivän aikana. Ennätys saavutettiin 16. helmikuuta 2016.


title: Helsingin yliopiston kirjasto

text: Kumpulan kampuskirjasto sijaitsee yliopiston kampuksella Kumpulassa. Kirjasto tarjoaa tietopalveluja matematiikasta ja luonnontieteistä. Se on avoin kaikille tieteestä kiinnostuneille opiskelijoiden, tutkijoiden ja opettajien lisäksi.


title: Helsingin yliopiston kirjasto

text: Helsingin yliopiston kirjaston elektroniset aineistot ovat kaikkien kirjaston asiakkaiden käytössä. Kirjastosta löytyvät opintovaatimusten mukaiset kurssikirjat fysiikan, geofysiikan, geologian, kemian, maantieteen, matematiikan, meteorologian, seismologian, tietojenkäsittelytieteen, tilastotieteen ja tähtitieteen aloilta.


title: Helsingin yliopiston kirjasto

text: Meilahden kampuskirjasto Terkko sijaitsee lääketieteellisen tiedekunnan läheisyydessä Meilahdessa. Se tarjoaa terveyteen ja lääketieteeseen liittyvää tietoa niin opiskelijoille, tutkijoille, lääkäreille, hoitoalalla toimiville kuin kaikille terveydestä kiinnostuneille.


title: Helsingin yliopiston kirjasto

text: Terkko vastaa Helsingin yliopiston lääketieteellisen tiedekunnan ja Helsingin seudun yliopistollisen keskussairaalan (HYKS) tietopalveluista sekä toimii WHO:n tietopalvelukeskuksena Suomessa.


title: Helsingin yliopiston kirjasto

text: Viikin kampuskirjasto sijaitsee Infokeskus Koronassa Viikin kampuksella. Kirjasto tarjoaa tietoa bio- ja ympäristötieteistä, maatalous- ja metsätieteistä, farmasiasta ja eläinlääketieteestä. Se on avoin kaikille yliopiston opiskelijoiden ja henkilökunnan lisäksi.


title: Ford Escort

text: Ford Escort on Fordin vuosina 1968–2000 valmistama automalli, joka sijoittuu alempaan keskikokoluokkaan. Auton valmistus päättyi Euroopassa vuonna 2000, vaikkakin korvaava malli Ford Focus oli tullut markkinoille jo kaksi vuotta aiemmin. Ford Escortia valmistettiin ja myytiin kuitenkin Argentiinassa aina vuoteen 2004 saakka.


title: Ford Escort

text: Escort oli aluksi vain eurooppalainen Ford, mutta mallia vietiin myöhemmin myös Yhdysvaltoihin pienin eroavaisuuksin. Vuonna 1980 yhdysvaltalainen Escort muuttui kokonaan omaksi mallikseen, eikä sillä enää ollut mitään yhteneväistä eurooppalaisen mallin kanssa. Yhdysvalloissa tuotanto päättyi vuonna 2003.


title: Ford Escort

text: Ford Escortin eri sukupolvien mallit ovat niittäneet menestystä myös autourheilussa, etenkin rallipoluilla jo 1960-luvulta alkaen.


title: Ford Escort

text: Ford Escort esiteltiin Englannissa alkuvuodesta 1968. Se suunniteltiin korvaamaan jo vanhentuvaa tekniikkaa edustava Ford Anglia. Uuden pienikokoisen perheauton suunnittelu oli aloitettu Fordilla jo 1960-luvun puolivälissä, ja uudesta automallista piti tulla ulkonäöltään modernimpi kuin edeltäjänsä. Korivaihtoehdot olivat kaksiovinen Saloon, kolmiovinen Estate sekä Van. Saloon oli normaali henkilöautomalli kahdella ovella ja erillisellä takatavaratilalla. Estate puolestaan oli farmari ilman takaovia. Van on korotetulla hytillä ja kahdella peräovella varustettu Estate-malli ilman takaistuimia. Neliovinen Saloon tuli markkinoille vasta kaksi vuotta ensiesittelyn jälkeen, ilmeisesti Saksan markkinoiden antaman palautteen vuoksi. Escortin valmistus alkoi Englannissa Halewoodissa, Merseysidessa tammikuussa 1968. Belgian Genkin tehtaiden tuotanto alkoi vasta vuonna 1970. Saksassa tuotettiin Saarlouisin tehtaalla peltiosia syksyllä 1968, mutta nämä osat vietiin kokoonpanoa varten Englannin Halewoodiin.


title: Ford Escort

text: Uuden auton suunnitteluun Fordilla vaikutti sekä Anglian että Cortinan menestys autourheilupuolella, esimerkiksi siten, että tarjolla tulisi olemaan levyjarrut sekä urheilullisempi moottorivaihtoehto heti auton tullessa markkinoille. Moottorivaihtoehtoina oli alusta alkaen 1,1- ja 1,3-litraisten vakiomoottoreiden lisäksi 1,3 litran moottorista tehtaalla viritetty GT-malli. Siihen asennettiin myös välityksiltään urheilullisemmaksi muutettu vaihteisto.


title: Ford Escort

text: Edessä Escortissa oli MacPherson-joustintuet ja takana pitkittäiset lehtijouset. Escortiin asennettiin vakiona myös hammastanko-ohjaus poiketen Cortinasta ja Angliasta. Itsekantava kori oli rakennettu prässätyistä teräslevyosista kokoamalla.


title: Ford Escort

text: Moottorina ensimmäisen korimallin Escorteissa käytettiin niin sanottua "Kent"-moottoria, joka oli esitelty jo Ford Cortinassa hiukan aiemmin. Moottori on kanneltaan läpivirtaava, mikä tarkoitti sitä, että pako- ja imusarjan kanavat ovat eri puolilla sylinterinkantta. Poiketen aikaisemmista "Kent"-moottorin versioista, Escortin moottoreissa oli viisi kampiakselin runkolaakeripukkia, mikä teki moottorista kestävämmän. "Kent"-moottorin nokka-akseli on sijoitettu kampiakselin viereen sylinterilohkoon. Saksan markkinoita varten rakennettiin verotussyistä myös harvinaisempaa 0,9-litraista moottoria. Vaihteisto oli nelivaihteinen ja kokonaan synkronoitu.


title: Ford Escort

text: Suomessa Ford Escort peri Anglian roolin yhtenä myydyimmistä henkilöautomalleista. Fordin suomalainen maahantuoja Oy Ford Ab teki Escort 1100 Vanista omaperäisen, vain Suomen markkinoille suunnatun Escort Kombi -henkilöautomallin. Pakettiauton tavaratilan sivuseiniin puhkaistiin sivuikkunat ja tavaratilaan asennettiin takaistuin. Auto rekisteröitiin henkilöautoksi ja sen hinta oli ”oikeaa” farmarimallia Escort Estatea lähes 3 500 markkaa edullisempi. Ensimmäisen sukupolven mallia tuotiin Suomeen Englannista, Saksasta ja Belgiasta, mutta rekisteröintitilastoissa kaikki ensimmäisen sukupolven Escortit kirjattiin brittiläisiksi.


title: Ford Escort

text: Vuoden 1967 alussa Fordin Borehamin tehtailla rakennettiin ralleissa menestyneitä Ford Cortina GT -autoja. Fordin silloinen kilpailujohtaja Henry Taylor ja ralli-insinööri Bill Meade kuitenkin suunnittelivat jo Lotus Cortinan moottorin asentamista tulevan Ford Escortin runkoon. Suunnittelua varten Fordin koritehtaalta Duntonista lainattiin muovinen Escortin korin malli, johon osia sovitettiin jo ennen kuin Escort itsessään oli edes myynnissä. Lotuksen moottorin sovittaminen samaan tilaan, joka oli tarkoitettu huomattavasti kapeammalle "Kent"-moottorille, asetti työlle haastetta. Valmis auto esiteltiin muiden Escortien ohessa vuonna 1968.


title: Ford Escort

text: Twin-Cam malli perustui niin sanottuun 49-koriin joka oli vahvistettu, toisin kuin GT-mallin kori, joka oli tyyppiä 48. Mittaristo oli sama kuin GT-mallin. Ainoa värivaihtoehto Twin-Camille oli valkoinen. Etulokasuojia oli hieman avarrettu, kuten myös kardaanitunnelia. Etuvalot olivat neliömäiset, projektisuunnittelijoiden nimenomaisesta vaatimuksesta. Nämä kyseiset valot osoittautuivat kuitenkin valoteholtaan heikommiksi kuin perusmallin pyöreät, joten ne vaihdettiin myöhemmin takaisin pyöreisiin.


title: Ford Escort

text: Twin-Camin tekniikka perustui suurelta osin Lotus Cortinaan. Autoissa oli käytännössä sama moottori, kytkin, vaihteisto ja vaihteensiirtomekanismi, taka-akseli ja perävälitys. Muista samaan aikaan esitellyistä Escorteista poiketen Twin-Camissa oli hydraulinen kytkin, levyjarrut edessä sekä Glirling-alipainejarrutehostin. Akku oli sijoitettu takatavaratilaan tilan säästämiseksi. Taka-akseli oli tuettu kahdella pitkittäisellä tukivarrella koriin. Twin-Cam -moottori perustui Ford Cortinassa käytettyyn 1,5-litraiseen moottoriin, joka ei ollut "Kentin" tapaan läpihengittävä "Crossflow"-malli. Voima sylinterikannessa oleville kahdelle nokka-akselille johdettiin ketjuvetoisesti.


title: Ford Escort

text: Twin-Camin tunnisti edessä kulmapuskureista, kun muissa Escorteissa oli kokonainen etupuskuri. Autossa oli 12 tuuman vakiovanteiden sijaan 13-tuumaiset Lotus Cortinan vanteet. Auton jousitus asetti korin matalammalle kuin muissa malleissa. Etumaski oli musta. Molemmissa etulokasuojissa sekä takaluukussa oli merkintä ”Twin-Cam”. Mallia ei valmistettu neliovisena.


title: Ford Escort

text: Vuoden 1969 lopulla tuli selväksi, ettei Twin-Cam pysyisi enää kilpailujen kärjessä. Cosworthin tehtaalla Keith Duckworth oli saanut valmiiksi suunnitelmansa BDA-moottorista, joka perustuisi FVA Formulan moottoriin. Duckworth oli saanut Fordilta tehtäväkseen suunnitella moottorin Ford Capriin, mutta projekti peruttiin myöhemmin liian kalliina. Fordin kilpailujohtaja Stuart Turner esitteli keväällä 1969 Keith Duckworthille ajatuksen BDA-moottorin asentamisesta Escort Twin-Camin koriin. BDA-nimi johtuu englannin kielestä: "Belt Driven, Series A".


title: Ford Escort

text: Muuten RS1600 oli käytännössä sama auto kuin Twin-Cam, paitsi moottoriltaan. BDA perustui "Kent"-moottoriin, jota Cosworthin tehtaalla kehitettiin eteenpäin asentamalla siihen muun muassa alumiininen sylinterikansi, jossa oli kaksi nokka-akselia ja 16 venttiiliä. Nokka-akseleille voima johdettiin hihnavetoisesti kampiakselilta. BDA-moottorissa käytettiin aluksi Weber-kaasuttimia, mutta myöhemmin muutama auto varustettiin myös Dell’Orton kaasuttimilla.


title: Ford Escort

text: Helmikuussa 1972 Ford ilmoitti, että valurautainen sylinterikansi vaihtuisi alumiiniseen. Samanaikaisesti muutettiin hieman mallin sisustuskankaita. Keväästä 1972 RS1600-mallia sai ostettua täydellä rallivarustuksella ja -luokituksella.


title: Ford Escort

text: Ensimmäiset 500 kappaletta RS1600-mallia valmistettiin Halewoodissa Twin-Camien ohessa tuotannon alkaessa tammikuussa 1970. Melko pian tuotanto siirtyi AVO-tehtaalle Essexiin. Virallisesti RS1600 tuli markkinoille touko–kesäkuussa 1970.


title: Ford Escort

text: Ulkoisesti Twin-Camin ja RS1600:n erotti toisistaan vain pienistä tunnuksista lokasuojissa ja takatavaratilan kannessa.


title: Ford Escort

text: Escort Mexico oli ensimmäinen automalli, jota alettiin kokoamaan Fordin AVO-tehtaalla Etelä-Ockendonissa. AVO-tehdas oli vain kokoamispaikka, jonne muilla Fordin tehtailla valmistetut komponentit tuotiin asennettaviksi. Vaikkakin Mexico-malli sai nimensä Lontoo–Mexico-rallin voitosta huhti–toukokuussa 1970, oli kyseisen mallin tekninen suunnittelu aloitettu jo aikaisemmin. Mexicolla oli tarkoitus täyttää AVO-tehtaan tuotanto hyvin myyvän RS1600:n rinnalla.


title: Ford Escort

text: Escort Mexico oli käytännössä sama auto kuin RS1600. Moottorina oli kuitenkin BDA-moottorin sijaan 1,6 litran "Kent"-moottori. Kori, muotoilu, mittaristo, alusta, jarrut, rengastus, vaihteiston välitys ja perävälitys olivat kuitenkin samat kuin RS1600-mallissa. Mexicossa ei kuitenkaan ollut RS1600:ssa vakiona ollutta öljynjäähdytintä, GT-istuimia eikä kangasmattoja. Mexicoon asennettiin kylkiin ja takaluukun kanteen tarrat, joissa oven kohdalla luki ”Mexico”.


title: Ford Escort

text: Mexico koki pieniä muutoksia tuotantonsa aikana. Vakiovarusteiksi tuli jarrutehostin sekä GT-mallin istuimet. Myös kori sai osakseen pieniä parannuksia tuotannon aikana.


title: Ford Escort

text: Ilmeisesti saksalaiset markkinat olivat kiinnostuneet Escortista, joka olisi yhtä nopea, mutta varustettu yksinkertaisemmalla moottoritekniikalla kuin RS1600. Ratkaisuksi keksittiin käyttää samaa koria, mutta jo tilavuusrajansa saavuttaneen "Kent"-moottorin tilalle asennettiin Capri- ja Cortina-malleissa käytetty 2,0-litrainen "Pinto"-moottori.


title: Ford Escort

text: RS2000 esiteltiin heinäkuussa 1973 ja ensimmäiset 2 000 kappaletta RS2000-mallin yksilöitä vietiin yksinomaan Saksan markkinoille. Ensimmäiset kappaleet RS2000:a saatiin Englannin markkinoille lokakuussa 1973.


title: Ford Escort

text: "Pinto"-moottori on niin sanottua OHC (Over Head Cam) -mallia, jossa Kent-moottorista poiketen nokka-akseli on sylinterikannen yhteydessä. "Pinto"-moottori on kaikissa suhteissa kookkaampi moottori kuin "Kent", ja ongelmaksi muodostuikin miten se saadaan mahtumaan Escortin moottoritilaan. Ratkaisuksi keksittiin poistaa moottorin mekaaninen tuuletin ja asentamalla tilalle sähkötoiminen tuuletin. Myös öljypohja muutettiin alumiiniseksi ja muotoiltiin sopivaksi olemassa olevaan moottoripalkkiin. Samoin vaihteiston ja moottorin välikappale tehtiin alumiinista. "Pinto"-moottori ei ollut yhtä korkealle kierrosluvulle yltävä kuin aiempi "Kent", ja sen huippunopeus jäi myös alhaisemmaksi.


title: Ford Escort

text: RS2000-mallissa oli kulmapuskurit edessä, pyöreät ajovalot, muotoillut istuimet ja erilliset maalaukset kyljissä, takaluukussa ja konepellissä. Molemmissa etulokasuojissa ja takaluukussa oli RS2000-merkit. Vakiovarusteena RS2000-mallissa oli samanlaiset teräsvanteet kuin Mexicossa ja RS1600:ssa. Lisävarusteena sai nelipuolaiset kevytmetallivanteet, keskikonsolin ja puuviilusisustuksen. Erona muihin AVO-tehtaan malleihin, RS2000:ssa oli uudelleen kehitetty jousitus ja halkaisijaltaan kahdeksan tuuman takajarrurummut (muissa malleissa 9 tuumaa).


title: Ford Escort

text: Heinäkuussa 1974 RS2000-malliin tuli Saksassa valmistettu kaksoiskaasutinpaketti, joka varmisti suosion moottoriurheilussa. Paketissa oli kaksi kaksoiskurkkuista Solex-kaasutinta. Kyseinen paketti ei kuitenkaan ollut vakiovaruste vaan tilattavissa tehtaalta. Tällä tavoin "Pinto"-moottorista saatiin 100 hevosvoiman sijaan 140, kun moottori oli kaasutinpaketin lisäksi viritetty silloisen 1-ryhmän mukaisesti.


title: Ford Escort

text: Hinnaltaan RS2000 asettui Mexicon ja RS1600:n väliin. RS2000-mallia myytiin runsaasti, joskin vain 15 kuukauden ajan. Näin ollen myyntiluvut jäivät Mexicoa alhaisemmaksi.


title: Ford Escort

text: Ford Escort 1300 Sport oli sekoitus Mexicon ja GT:n ominaisuuksia. Kori oli kaksiovinen varustettuna RS1600- ja Mexico-malleissa olleilla levitetyillä lokasuojilla. Koria ei kuitenkaan ollut vahvistettu kuten kyseisissä malleissa. Sport-mallissa oli pyöreät ajovalot ja Mexicon kulmaetupuskuri. Matkustamossa oli kumimatot ja aina musta sisustus. Vuonna 1973 vakioksi tuli samanlaiset teräsvanteet kuin Mexico- ja RS1600-malleissa, varoitusvilkut, jalalla toimiva tuulilasinpesumekanismi ja kääntyvä taustapeili.


title: Ford Escort

text: Sport-mallissa oli sama moottori kuin GT:ssä, mutta 13 tuuman vanteet ja erilainen perävälitys. Tehoa moottorissa oli 72 hevosvoimaa.


title: Ford Escort

text: Ford Cortina 1600E -malli oli herättänyt kiinnostusta, ja toukokuussa 1974 esiteltiin myös Escortista E-malli. Tarkoituksena oli luoda auto, joka ulkonäöllään antaisi urheilullisemman kuvan itsestään kuin todellisuudessa olikaan.


title: Ford Escort

text: Teknisesti 1300E oli sama kuin 1300 Sport. Sisätiloissa oli kangasverhoilu, puujäljitelmäkoristus kojelaudassa ja ovissa, sekä pieni E-mallin oma keskikonsoli.


title: Ford Escort

text: Ulkoisesti mallin tunnisti sen erikoisista värivaihtoehdoistaan (mm. violetti, kirkkaankeltainen ja limevihreä), neliömäisistä ajovaloista, kokonaisesta etupuskurista sekä ajovalojen väliin sijoitetuista pienemmistä lisäajovaloista. Etusäleikkö oli musta, ja kylkiin oli sijoitettu kolme raitaa.


title: Ford Escort

text: Escort 1300E -mallin sai myös neliovisella korilla. Mallia koottiin Halewoodin tehtaalla, mutta osa tuotoksista jouduttiin vaikeuksien takia viimeistelymaalaamaan AVO-tehtaalla.


title: Ford Escort

text:
Edeltäjäänsä hieman tilavampi toisen sukupolven malli esiteltiin vuonna 1975. Mallisarjan ensimmäiset yksilöt valmistuivat tehtaan liukuhihnalta edellisen vuoden joulukuussa. Toisin kuin ensimmäisen sukupolven autot, toinen sukupolvi oli saksalais-englantilainen yhteishanke. Fordin nerokas idea Escortin markkinoinnissa oli tarjota pohjimmiltaan samaa autoa eri asiakaskohderyhmille. Perusmallit L ja GL suunnattiin tavanomaisille asiakkaille, kun taas Sport-, Mexico- ja RS2000-mallit oli tarkoitettu urheilullista, mutta silti edullista autoa hakeville asiakkaille. Ensi kertaa oli tarjolla myös selkeästi paremmin varusteltu Ghia-malli, jossa oli muun muassa musta vinyylikatto sekä erikoisvanteet. Kaupallisen sektorin tarpeisiin oli jo ensimmäisestä sukupolvesta tuttu kaksipaikkainen umpipakettiauto Van. Toisen sukupolven autojen valmistus loppui Englannissa elokuussa 1980 ja Saksassa hieman myöhemmin. Australiassa mallin korvasi Ford Laser.
Mexico-mallia myytiin nyt vain Englannin sisämarkkinoilla, ja se oli saanut keulalleen ensimmäisen sukupolven RS2000-mallista tutun "Pinto"-moottorin, kutistettuna 1,6-litraiseksi. Muualla Euroopassa sen sijaan myytiin perinteisellä "Kent"-moottorilla varustettua mallia nimellä 1600 Sport. Ensimmäisen sukupolven RS1600-mallin BDA-moottorin kokoa oli hieman kasvatettu ja se tunnettiin nyt nimellä RS1800. Tämä malli oli erityisesti suunnattu kilpakäyttöön ja vain harvoja yksilöitä on säilynyt siviililiikenteessä. Niistäkin harvoista yksilöistä lähes kaikki ovat nykyisin keräilijöiden tallettamia harvinaisuuksia. FIA:n sääntöjen mukaan Fordin olisi pitänyt valmistaa 400 samanlaista yksilöä luokitustarkoituksiin, mutta harrastajien keskuudessa on jo pitkään vallinnut yleinen yhteisymmärrys siitä, että autoja olisi alun perin valmistettu huomattavasti vähemmän. Osaltaan hämmennys saattaa selittyä sillä, että monikaan RS1800 ei koskaan tullut siviililiikenteeseen, vaan ne varustettiin kilpa-autoiksi joko ralliin tai radalle jo uudesta pitäen. Toisen sukupolven mallistosta RS2000 erottuu muista muovisen viistetyn maskinsa ja nelivalojärjestelmänsä ansiosta. Kaikissa muissa malleissa oli joko yksi pyöreä tai neliskulmainen ajovalo kummallakin puolella. Neliovinen RS2000 oli saatavana ainoastaan Australiassa.


title: Ford Escort

text: Kolmannen sukupolven Escort esiteltiin syyskuussa 1980. Tässä vaiheessa myös Euroopan ja Pohjois-Amerikan markkinoille tarkoitetut Escortit erotettiin toisistaan omiksi malleikseen. Escort valittiin Vuoden autoksi Euroopassa 1981.


title: Ford Escort

text: Uuden Escortin oli tarkoitus olla kustannustehokas ja myös jossain määrin "hi-tech"-malli, joka voittaisi pääkilpailijansa Volkswagen Golfin saaman suosion. Kolmas sukupolvi oli varsin suuri uudistus edeltäjiinsä nähden. Huomattavimmat muutokset olivat auton muuttuminen sedanista monikäyttöiseksi hatchback-koriksi sekä vetotavaltaan etuvetoiseksi. Sedania alettiin valmistaa vuonna 1983 Ford Orion -nimisenä. Tarjolle tuli vuonna 1984 myös ensimmäistä kertaa avomalli.


title: Ford Escort

text: Myös moottoritekniikka oli täysin poikkeavaa edeltävistä kahdesta sukupolvesta. Vaihtoehtoina olivat 1,3- ja 1,6-litraiset kannen yläpuolisella nokka-akselilla varustetut CVH-moottorit sekä Ford Fiestasta lainattu niin sanottu "Valencia"-tyyppinen 1,1-litrainen moottori. Ensi kertaa saatavana oli myös 1,6-litrainen dieselmoottori.


title: Ford Escort

text: Golfin GTI-mallia vastaamaan Ford esitteli 1,6-litraisesta CVH-moottorista piristetyn XR3-version. Vuonna 1983 se varustettiin polttoaineen suihkutusjärjestelmällä ja mallimerkintä muuttui muotoon XR3i (i = "injection", ’ruiskutus’). Viimeinen uudistus tapahtui vuonna 1984, jolloin malliston huipulle saatiin turboahdetulla moottorilla varustettu RS Turbo.


title: Ford Escort

text: Suomeen ja muutamiin muihin maihin tuotiin vuosina 1983–1985 Brasiliassa valmistettua Escort LX -mallia, jossa oli parempi varustelu, löysempi jousitus ja vanhanaikaiset Renault-sukuiset moottorit. Brasilialaismallit olivat kuitenkin laadultaan heikompia ja varaosien saatavuus oli ongelmallista.


title: Ford Escort

text: Escort sai pienen kasvojenkohotuksen mallivuodelle 1986. Monissa yhteyksissä auto tunnetaan Mk IV -nimellä, vaikka virallisesti se luetaan edelleen kolmannen sukupolven Escortiksi. Tärkeimmät uudistukset olivat lisävarusteena saatava mekaaninen ABS-jarrujärjestelmä (Turbo-mallissa vakiovaruste) sekä lämmitettävä tuulilasi. Fiestan alitehoiseksi osoittautunut 1,1-litrainen jätettiin pois moottorivalikoimasta, ja 1,3 litran CVH-moottori kasvoi 1,4-litraiseksi.


title: Ford Escort

text: Viidennen sukupolven Escort esiteltiin syyskuussa 1990 täysin uudistuneena. Muotoilu oli paljon aiempaa pehmeämpää. Moottoripuolella vanhat 1,3-, 1,4- ja 1,6-litraiset CVH-moottorit sekä 1,8-litrainen diesel periytyivät edellisestä mallisarjasta. Sedan tunnettiin perinteen mukaan edelleen Orionina, jonka osuus myynnistä oli vain alle 10 prosenttia. Volkswagen valmisti Etelä-Amerikan markkinoille Escortiin perustuvaa Pointer-malliaan.


title: Ford Escort

text:
Markkinat ottivat uuden Escortin vastaan lähinnä tyrmäyksellä. Arvosteluissa kiinnitettiin huomiota muotoilun ”kustannukset minimiin” -lähestymistapaan, keskinkertaiseen ajomukavuuteen ja halvan oloiseen sisustukseen, sekä ennen kaikkea vanhahtaviin moottoreihin.
Moottorivalikoimaan saatiin huomattava parannus vuonna 1991, kun Ford esitteli täysin uuden 16-venttiilisen Zetec-moottoriperheen. Uudet moottorit toivat mukanaan myös parantuneen ajettavuuden. Samana vuonna esiteltiin myös RS 2000 -malli, ja 1992 malliston huipulle saatiin nelivetoinen Escort RS Cosworth. Turboahdetussa 2,0-litraisessa 220 hevosvoiman moottorissa oli tehoa 225 km/h:n huippunopeuden saavuttamiseksi. RS Cosworthia valmistettiin vain luokittelusääntöjen vaatimat 2 500 yksilöä, ja sen tuotanto päättyi vuonna 1996. Vaikka RS Cosworth ulkoisesti muistuttikin tavallista Escortia, käytännössä yhteisiä osia ei juurikaan ollut. Pohjalevy, moottori ja voimansiirto oli otettu suoraan nelivetoisesta Sierrasta.


title: Ford Escort

text: Escortin perusmalli CL oli varsin niukasti varusteltu ja sisustusmateriaalit olivat halvan oloisia. Maininnan arvoisia vakiovarusteita olivat kaksiosainen takaselkänoja ja lämmitettävät etuistuimet. CLX:ssä oli lisäksi kierroslukumittari, sävylasit sekä parempi verhoilu ja äänieristys. Ylellisimmässä Ghia-mallissa oli keskuslukitus, murtohälytin, ohjauspyörän etäisyyden säätö, sähköikkunat edessä, takaistuimen keskikyynärnoja ja säädettävä tihkukytkin. Ghian erotti korinvärisistä puskurin alaosista ja kromikoristeista. Kesällä 1991 mallisto täydentyi 150-hevosvoimaisella RS 2000 -mallilla. Siinä oli muista poiketen umpinainen keula ja urheilullisempi sisustus. Vakiovarustukseen sisältyi muun muassa ABS-jarrut, kattoluukku, sähköpeilit, ohjaustehostin ja kevytmetallivanteet.


title: Ford Escort

text: Tammikuussa 1992 mallistoon lisättiin sitkeä 1,8-litrainen Zetec-moottori kahtena eri tehoversiona (105/130 hv). Samalla luovuttiin myös sedan-mallin Orion-nimestä Suomen markkinoilla. Istuimista oli poistettu moitteita saaneet syvät uurteet, ja verhoilukankaat olivat entistä tyylikkäämmät. CLX-mallissa oli nyt keskuslukitus, ohjaustehostin ja takaistuimen pääntuet. Ghiassa uutta oli lämmitettävä tuulilasi, sähköpeilit, kuljettajan istuimen korkeus- ja ristiseläntuen säätö, sekä täysin korinväriset puskurit ja ulkopeilit. Tehokkaammalla 1,8-litraisella varustetussa XR3i:ssä oli CLX-tason lisäksi murtohälytin, 14 tuuman pyörät, lukuvalo, sumuvalot, urheiluistuimet, takaspoileri, jäykempi jousitus ja umpinainen maski.


title: Ford Escort

text: Elokuussa 1992 viidennen sukupolven Escort koki ensimmäisen kasvojenkohotuksensa. Keulan ilme uudistui uuden etusäleikön ja puskurien myötä, ja viistoperämallit saivat uudenmalliset takavalot. Tärkein tekninen muutos oli vanhan CVH-moottorin korvaaminen uudella 1,6-litraisella Zetec-sarjan moottorilla. Oviin tuli sivutörmäyssuojat, ja kuljettajan turvatyyny sekä turvavöiden esikiristimet olivat vakiovarusteina huhtikuusta 1994 lähtien.


title: Ford Escort

text: CLX:ssä ja XR3i:ssä oli nyt kuljettajan istuimen korkeussäätö. Ghiassa oli sähkötoiminen kattoluukku, sähköpeilit ja lämmitettävä tuulilasi, mutta murtohälytin karsittiin varusteista. Kevään 1994 uutuusmalli oli urheilullinen Escort Si, jossa oli räikeästi kuvioitu verhoilukangas. Varusteina oli CLX-tason lisäksi sähköikkunat edessä, sumuvalot sekä takaspoileri kolmi- ja viisiovisissa. Samaan aikaan esiteltiin Escort 1,6 Special, jossa oli perusvarustuksen lisäksi sävylasit, kierroslukumittari, keskuslukitus ja 14 tuuman pyörät.


title: Ford Escort

text: Helmikuussa 1995 Escortille tehtiin toinen kasvojenkohotus, jossa se sai enemmän Mondeota muistuttavat muodot. Tärkeimmät tekniset uudistukset oli tehty alustarakenteisiin. Ajo-ominaisuudet olivat paremmat, mutta jousitusmukavuus kärsi edelleen pintakovuudesta. Sisustuksen laatutaso oli parantunut selvästi. Perusrakenne oli kuitenkin ollut sama vuodesta 1990 alkaen, kun Escortin kilpailijat puolestaan edustivat uudempaa insinööritaitoa. Auton ikä näkyi vuoden 1999 Euro NCAP -kolaritestissä, josta Escort sai tulokseksi heikot kaksi tähteä viidestä.


title: Ford Escort

text: Perusvarustetaso Specialissa oli ohjaustehostin 1,4-litraista lukuun ottamatta, ja keskuslukitus neli- ja viisiovisissa. Sport-varustelu ei eronnut merkittävästi Specialista. CLX-mallissa oli lisäksi korinväriset puskurit, kierroslukumittari, lämmitettävät sähköpeilit ja sävylasit. Ghiassa oli kromikoristukset maskissa ja takana rekisterikilven ympärillä, kattoluukku, sähköikkunat edessä, kojelaudan puujäljitelmäkoristeet, takaistuimen pääntuet ja keskikyynärnoja, nahkaverhoiltu ohjauspyörä sekä 14 tuuman pyörät.


title: Ford Escort

text: Special muuttui vuonna 1998 Deltaksi, jossa oli korinväriset puskurit, keskuslukitus, ajonestolaite, 14 tuuman pyörät ja plyysiverhoilu. Sportin korvasi puolestaan GT, ja varusteluun lisättiin takaspoileri, sumuvalot, sähköikkunat eteen, lämmitettävät sähköpeilit ja urheiluistuimet.


title: Ford Escort

text: Focuksen esittelyn jälkeen Escort-mallistoa supistettiin. Jäljelle jäi kaksi korimallia: viisiovinen ja Wagon, kaksi moottoria (1,6 ja 1,8 TD) ja yksi varustetaso, Classic. Varustelu oli aikaisempia perusmalleja runsaampi: Ghia-verhoilu, sumuvalot, sävylasit, keskuslukitus, sähköikkunat edessä, kuljettajan istuimen sähkötoiminen korkeussäätö sekä takaistuimen keskikyynärnoja ja pääntuet. Vuoden 2000 mallistossa tarjolla oli vain Wagon entistä paremmilla varusteilla.


title: Ford Escort

text: Euroopassa Escortin valmistus päättyi Euroopassa syyskuussa 2000, mutta Argentiinassa autoa valmistettiin aina vuoteen 2004 saakka. Mallistossa Escortin korvasi jo aikaisemmin, vuonna 1998 esitelty Ford Focus. Pakettiautomalli Expressin seuraajaksi puolestaan tuli Transit Connect vuonna 2002.


title: Richard Attenborough

text: Richard Samuel Attenborough, paroni Attenborough (29. elokuuta 1923 Cambridge – 24. elokuuta 2014 Lontoo) oli englantilainen teatteri- ja elokuvanäyttelijä sekä elokuvaohjaaja ja -tuottaja, jonka menestynein elokuva on Mahatma Gandhista kertova kahdeksalla Oscarilla palkittu "Gandhi".


title: Richard Attenborough

text: Attenborough aloitti uransa Britanniassa teatterissa ja elokuvissa ja esiintyi kahden vuoden ajan muun muassa Agatha Christien näytelmän "Hiirenloukku" alkuperäisessä kokoonpanossa. Vuonna 1959 Attenborough perusti Bryan Forbesin kanssa Beaver Filmsin, jolle Attenborough tuotti joitakin elokuvia. Hänen ensimmäinen Hollywood-elokuva oli "Suuri pakoretki" (1963) ja ensimmäinen ohjaustyö "Oi! Mikä ihana sota" (1969). Lopulta vuonna 1982 ilmestyi Attenborough'n noin 20 vuoden ajan suunnittelema "Gandhi", josta Attenborough palkittiin parhaan ohjauksen Oscarilla. "Gandhin" jälkeenkin monet Attenborough'n ohjaukset olivat elämäkertaelokuvia, ja lisäksi hän palasi vielä näyttelijäksi "Jurassic Parkissa" ja sen jatko-osassa.


title: Richard Attenborough

text: Richard Attenborough syntyi 1923 Cambridgessa Frederick ja Mary Attenborough'lle. Richard oli vanhin perheen kolmesta lapsesta. Hänen pikkuveljestään Davidista tuli tunnettu biologi ja dokumentaristi ja Johnista autoalan johtohenkilö.


title: Richard Attenborough

text: Kun Richard oli yhdeksänvuotias, perhe muutti Leicesteriin, missä Frederick-isä aloitti University College Leicesterin rehtorina. Perheen äiti oli yhteiskunnallisesti aktiivinen: hän oli Espanjan sisällissodan aikana puheenjohtajana komiteassa, joka hoiti baskilapsien evakuoimista, ja oli mukana Guernican pommitusta protestoineelle marssille. Attenborough't ottivat toisen maailmansodan alussa kaksi juutalaistyttöä kotiinsa, missä he asuivat kahdeksan vuoden ajan.


title: Richard Attenborough

text: Richard ei pyrkinyt veljistään poiketen akateemiselle uralle, mutta hän oli jo nuorena kiinnostunut näyttelemisestä. Hän päätti omien sanojensa mukaan ryhtyä näyttelijäksi nähtyään vuonna 1935 Charles Chaplinin "Kultakuumeen".


title: Richard Attenborough

text: Attenborough näytteli ensimmäisen kerran Leicesterin Little Theatressa ja pääsi vuonna 1941 opiskelemaan Royal Academy of Dramatic Art -kouluun (RADA). Opiskeluaikanaan Attenborough elokuvadebyyttinsä elokuvassa "Meri on kohtalomme" (1942). Samana vuonna hän esiintyi West End -teatterissa Clifford Odetsin näytelmässä "Awake and Sing!".


title: Richard Attenborough

text: Attenborough'n läpimurto oli vuonna 1943 Graham Greenen näytelmästä tehdyssä teatterisovituksessa "Brighton Rock", missä hän esitti Pinkie Brownia, nuorta ja ilkeää katolista gangsteria. New Statesmanissa kirjoitettiin, että Attenborough ansaitsi tulla roolistaan kuuluisaksi ”yhdessä yössä”. Attenborough liittyi vielä vuoden 1943 aikana Britannian ilmavoimiin. Siellä hänet määrättiin elokuvatuotantoyksikköön, jonka tekemässä "Journey Together" -elokuvassa hän myös näytteli.


title: Richard Attenborough

text: Kotiuduttuaan ilmavoimista Attenborough näytteli vuonna 1946 sotilasta elokuvissa "Kysymys elämästä ja kuolemasta" ja "School for Secrets". "Salakuljettajan poika" (1947) oli Attenborough'n harvoja pukudraamoja. Sen jälkeen hän palasi Pinkie Brownin rooliin "Brighton Rockin" elokuvaversiossa "Kiveä kovempi". Attenborough esitti vielä 1940-luvun lopulla muitakin teinirooleja, vaikkakin esimerkiksi elokuvassa "The Guinea Pig" 25-vuotiasta Attenborough'ta oli vaikea uskoa 15-vuotiaaksi opiskelijaksi.


title: Richard Attenborough

text: Attenborough esiintyi 1950-luvulla sekä teatterissa että elokuvissa. Hän teki vuonna 1949 teatterissa neuroottisen roolin, mieleltään järkkyneenä sotilaana Arthur Laurentsin näytelmässä "Home of the Brave". West Endissä hän näytteli marraskuusta 1950 alkaen yli vuoden pyörineessä "To Dorothy a Son" -farssissa. Attenborough kuului myös Agatha Christien vuonna 1952 ensiesityksen saaneen "Hiirenloukun" alkuperäiseen kokoonpanoon. Hän oli kiinnitettynä näytelmään kahden vuoden ajan. Teatteriesitysten ohella hän näytteli myös elokuvissa ja teki roolit muun muassa elokuvissa "Operaatio Normandia" (1952) ja "Laiva kuoli häpeään" (1955). Attenborough näytteli 1950-luvun puolivälissä muutamissa Boultingin veljesten satiirisissa elokuvissa, jotka hyökkäsivät brittiläisiä yhteiskunnallisia instituutioita vastaan.


title: Richard Attenborough

text: Attenborough'n 1950-luvun elokuvaroolit alkoivat pitkälti toistaa itseään. Pettyneenä uransa suuntaan hän otti yhteyttä vanhaan ystäväänsä Bryan Forbesiin, jonka ura polki myös paikoillaan. He perustivat 1959 oman tuotantoyhtiönsä Beaver Filmsin. Forbes käsikirjoitti sen ensimmäisen elokuvan "Vihainen hiljaisuus", jonka pääosassa Attenborough näytteli. Vain alle 100 000 punnalla tehty elokuva kertoi ajankohtaisesti ammattiliittojen vaikutusvallasta. Beaver Filmsin seuraavat elokuvat eivät olleet yhtä vaikuttavia. Attenborough näytteli muun muassa elokuvissa "Pankkirosvojen kerho" ja "Lukittujen ovien takana" sekä tuotti elokuvat "Viattomat" ja "Salattu rakkaus". "Lukittujen ovien takana" jäi Beaver Filmsin viimeiseksi tuotannoksi. Elokuvien levittäjät eivät pitäneet siitä, minkä takia sitä levitettiin vain hajanaisesti. Tämä pakotti Beaver Filmsin lopettamaan toimintansa.


title: Richard Attenborough

text: Attenborughilla oli jo 1960-luvun alussa idea Mahatma Gandhiista kertovasta elokuvasta. Hän ei kuitenkaan saanut sille rahoitusta, joten päätti edelleen keskittyä uraansa näyttelijänä ja hyväksyä Hollywoodista tulleet tarjoukset. Attenborough'n ensimmäinen Hollywood-elokuva oli hyvin menestynyt "Suuri pakoretki" (1963). Hänen seuraavat elokuvansa Yhdysvalloissa, eli "Aavikkolento" (1965), "Tykkivene Jangtse-joella" (1966) ja "Tohtori Dolittle" (1967), eivät olleet aivan yhtä menestyneitä. Attenborough'n vaikuttavin rooli sitten elokuvan "Kiveä kovempi" oli sarjamurhaaja John Christienä elokuvassa "Rillingtonin kuristaja" (1971). Vuoden 1966 elokuvasta "Tykkivene Jangtse-joella" hän sai parhaan miessivuosan Golden Globe -palkinnon.


title: Richard Attenborough

text:
Attenborough sai vuonna 1969 mahdollisuuden ohjata ensimmäisen elokuvansa, kun John Mills kysyi häntä tekemään elokuvaversiota Joan Littlewoodin näytelmästä. Attenborough'n "Oi! Mikä ihana sota" menestyi sekä taiteellisesti että taloudellisesti. Se oli lupaava alku aloittelevalle ohjaajalle, mutta hänen seuraavat elokuvansa "Nuori seikkailija" (1972), joka kertoi nuoresta Winston Churchillista, ja sotaspektaakkeli "Yksi silta liikaa" eivät täyttäneet ensimmäisen elokuvan aiheuttamia odotuksia. Attenborough jatkoi 1970-luvulla myös näyttelijänuraa ja esiintyi muun muassa intialaisen Satyajit Rayn elokuvassa "Shakinpelaajat".
Attenborough onnistui lopulta 1980-luvun alussa toteuttamaan pitkän haaveensa Gandhista kertovasta elokuvasta. Hän tuotti elokuvansa lopulta itse, sillä Hollywood-tuottajat eivät uskoneet elokuvan keräävän yleisöä. Hän muun muassa kiinnitti Lontoon talonsa ja myi omistamiaan taideteoksia. Gandhin suosittelemana Intian kansallinen elokuvayhtiö sijoitti elokuvaan lopulta kolmanneksen elokuvan 22 miljoonan dollarin budjetista. Kukaan ei uskonut, että massiivinen elokuva pääsisi edes omilleen, mutta sen tuotto teattereissa ylitti lopulta 20-kertaisesti sen budjetin. "Gandhi" sai kahdeksan Oscar-palkintoa, eli enemmän kuin yksikään brittielokuva aiemmin. Attenborough sai itse parhaan elokuvan Oscarin sen tuottajana ja parhaan ohjauksen palkinnon. Lisäksi esimerkiksi pääosanesittäjä Ben Kingsley palkittiin parhaasta miespääosasta.


title: Richard Attenborough

text: "Gandhin" jälkeen Attenborough ohjasi toisen teatterillisen elokuvan, Broadway-sovituksen "Chorus Line" (1985). Attenborough'n yritys tuoda Broadway-musikaali valkokankaalla kuitenkin epäonnistui. Hän todisti kuitenkin elokuvalla "Huuto vapaudelle" (1987), joka kertoi Etelä-Afrikan vapaustaistelijan Steve Bikon ja valkoihoisen toimittajan Donald Woodsin ystävyydestä, että hän oli kotonaan elämäkertaelokuvien parissa. Attenborough pyrki tekemään elokuvan filosofi Thomas Painesta, mutta sen projektin kaaduttua hän ohjasikin elokuvan toisesta esikuvastaan. Vuonna 1992 ilmestyneessä "Chaplinissa" nimiosaa esitti Robert Downey Jr.


title: Richard Attenborough

text: "Chaplinin" jälkeen Attenborough jatkoi elämäkertojen parissa, "Varjojen maat" (1993) kertoi C. S. Lewisin ja Joy Davidmanin välisestä ystävyydestä. Samana vuonna Attenborough palasi 13 vuoden jälkeen valkokankaalle näyttelijänä, kun Steven Spielbergin "Jurassic Park" sai ensi-iltansa. Hän toisti roolinsa myös sen jatko-osassa "Kadonnut maailma – Jurassic Park" (1997).


title: Richard Attenborough

text: Attenborough'n 1990-luvulla ohjaamia elokuvia olivat myös nuoresta Ernest Hemingwaystä kertonut "Sodassa ja rakkaudessa" (1996) ja luonnonsuojelija Archie Belaneystä kertonut "Rakkaudesta erämaahan" (1999). Hänen viimeiseksi elokuvakseen jäi joulukuussa 2007 julkaistu rakkaustarina "Closing the Ring".


title: Richard Attenborough

text: Attenborough toimi muun muassa RADA:n, BAFTA:n, Gandhi-säätiön, Brittiläisen kansallisen elokuva- ja televisiokoulun (NFTS) sekä Capital Radion johtokunnan puheenjohtajana ja Sussexin yliopiston kanslerina. Hän oli myös Chelsea FC:n kunniapuheenjohtaja.


title: Richard Attenborough

text: Attenborough sai Brittiläisen imperiumin komentajan arvon (CBE) vuonna 1969. Ritarin arvon hän sai 1976. Vuonna 1993 Attenborough sai elinikäisen päärinarvon ja hänestä tuli Richmond upon Thamesin paroni Attenborough.


title: Richard Attenborough

text: Attenborough oli naimisissa Sheila Simin kanssa vuodesta 1945. Perheeseen kuului kolme lasta. Vanhin tytär Jane Holland, tämän tytär ja anoppi kuolivat vuoden 2004 Intian valtameren tsunamissa.


title: Richard Attenborough

text: Attenborough'n veli on tunnettu BBC:n luontodokumenttien tekijä David Attenborough. Kolmas veli John Attenborough on luonut uransa autokauppiaana.


title: Kuha-luokan miinanraivaaja

text: Kuha-luokan miinanraivaajat rakennettiin korvaamaan A-veneiden poistumisen aiheuttama raivaajavaje. Aluksissa otettiin huomioon Ahven-luokasta saadut kokemukset. Kuusi ensimmäistä luokan aluksista (Kuha 1-6) tilattiin Aug. Eklöf AB:n veistämöltä Porvoosta 1. helmikuuta 1941 ja niistä kolme ensimmäistä valmistui vielä saman vuoden aikana ja loput kolme vuoden 1942 alussa. Raivauskauden raivaajakaluston puutteiden poistamiseksi tilattiin kaksitoista alusta lisää ja ne valmistuivat Kuhat 7-14 1945, Kuhat 15-18 1946. Alkuperäisille kuudelle annettiin nimet ("Kuha", "Salakka", "Siika", "Harjus", "Säynäs" ja "Karppi"), mutta loput saivat tyytyä pelkkiin numeroihin. Nimet jäivät kuitenkin pois käytöstä raivauskauden päätyttyä.


title: Kuha-luokan miinanraivaaja

text: Sodan aikana tuhoutuivat 30. syyskuuta 1944 Kuha 3 ja 15. syyskuuta 1944 Kuha 6. Luokan sodasta selvinneet alukset poistettiin palveluksesta 1957-1962. Kuha-1-18, joka poistettiin Suomen merivoimista 1961, on edelleen vesillä m/s Hiekkaranta-nimisenä Vesijärvellä Lahdessa. Aluksen toinen merivoimien jälkeinen omistaja oli Matkailu- ja Kuljetus Oy, joka oli jo 1940-luvulta suorittanut saaristoliikennettä. Tuolloin Kuha-1-18:sta tuli m/s Hiekkaranta, jolla suoritettiin saaristoliikennettä 1969 saakka. Kolmas merivoimien jälkeinen omistaja oli iniöläinen kauppias, joka käytti alusta Freja-kauppalaivana saaristossa. Tämän jälkeen alus palasi neljänneksi 1991-1996 Matkailu- ja Kuljetus Oy:lle. Viidenneksi omistajaksi tuli 1996 huutokaupassa lahtelainen Laivaravintolat Ritva Salmela, joka toi aluksen Vesijärvelle, miltä Marko Mikkola osti aluksen 14. huhtikuuta 1996. 15. huhtikuuta 1996 alkaen toisen puolen omistuksesta hankkivat tasaosuuksin Petri (25%) ja Ismo (25%) Solonen. Alukselle tehtiin perusteellinen korjaus 1997-2009.


title: Troy McClure

text: Troy McClure on kuvitteellinen hahmo animaatiosarjassa "Simpsonit". Hän on entinen b-luokan elokuvien tähti, joka uransa käännyttyä laskuun on päätynyt juontamaan opetusvideoita, viihteellisiä dokumentteja ja tv-mainoksia. McCluren ääninäyttelijänä toimi Phil Hartman.


title: Troy McClure

text: McCluren ensiesiintyminen oli 2. tuotantokauden jaksossa ”Pelastakaa sielunne”. Ääninäyttelijä Phil Hartmanin kuoltua väkivaltaisesti vuonna 1998 hänen esittämänsä hahmot poistettiin sarjasta. McClure lakkasi esiintymästä sarjassa aktiivisesti 9. tuotantokauden jälkeen, mutta hänen viimeinen esiintymisensä sekä samalla Hartmanin viimeinen, postuumi äänirooli sarjassa oli 10. tuotantokauden jaksossa ”Bart-emo”.


title: Troy McClure

text: Troy McCluren nimi on ilmeisesti yhdistelmä näyttelijä Troy Donahuen ja näyttelijä Doug McCluren nimistä. He olivat suosittuja 1950–1960-luvuilla.


title: Troy McClure

text: McClure on aiemmin, ilmeisesti 1970- tai 1980-luvulla, näytellyt joissain mainittavissa b-luokan elokuvissa, mutta nykyään hän lähinnä juontaa television rahankeräysohjelmia ja muita tapahtumia sekä erilaisia opetusvideoita. Ilmestyessään kameran eteen hän esittelee aina itsensä leppoisan oloisesti sanoilla ”Hei, olen Troy McClure. Saatatte muistaa minut sellaisista elokuvista/dokumenteista/opetusvideoista kuten...” ("Hi, I'm Troy McClure. You might remember me from such films as..."), minkä jälkeen hän mainitsee kaksi esimerkkiä, jotka ovat yleensä nimiltään surkuhupaisan hölmöiltä kuulostavia ja monesti kulloiseenkin aihepiiriin liittyviä. McClure mainitsee joka kerralla uudet esimerkkielokuvat, samat eivät koskaan toistu. McClure juontaa aina samalla reippaalla tyylillä ja ikuisella tekohymyllä, oli filmin aihe miten makaaberi tai synkeä tahansa (esimerkiksi liikennekuolemat tai eläinten teurastaminen). Hän käytti tuttuja juontomaneereitaan jopa esiintyessään puhujana Hassu-klovnin hautajaisissa 7. kauden jaksossa ”Paljastaja-Bart”.


title: Troy McClure

text: Osassa McCluren juontamista dokumenteista hänen juontajaparinaan esiintyy Jimmy- tai Billy-niminen pikkupoika, jonka esittämiin kysymyksiin McClure vastailee (”Katsohan, Billy...”). Jossain vaiheessa tämä tulee usein esittäneeksi liian vaikean kysymyksen, johon McClure ei osaakaan vastata.


title: Troy McClure

text: McClurelle on mahdollisesti tehty kasvojenkohotus. Hän ajaa harvinaista, "Paluu tulevaisuuteen" -elokuvista tuttua DeLorean DMC-12 -autoa.